text:
INGINGO YO KU GIFUBIKO: ESE IMANA IGIRA UBUGOME?
Kuki abantu bavuga ko Imana igira ubugome?
ESE wumva ubabajwe n’ikibazo cyabajijwe ku gifubiko cy’iyi gazeti? Nubwo hari abo kibabaza, muri iki gihe hari abandi benshi bibaza niba Imana ari yo iteza imibabaro, hakaba n’abemeza ko ari yo iyiteza. Kubera iki?
Bamwe mu barokotse ibiza, baribaza bati “kuki Imana yemeye ko ibintu nk’ibi bibaho? Ubu koko hari icyo yitaho? Cyangwa ibiterwa n’ubugome?”
Abandi basoma Bibiliya, inkuru basomye zikabatera kwibaza byinshi. Iyo bamaze gusoma inkuru zirimo, urugero nk’iya Nowa n’Umwuzure, baribaza bati “kuki Imana yuje urukundo yakwica abantu bangana batya? Ese koko ibyo si ubugome?”
Ese nawe ujya wibaza ibyo bibazo? Ese hari igihe unanirwa gusubiza abantu bibaza niba Imana igira ubugome? Reka dusuzume ikindi kibazo cyagufasha kubona ibisubizo.
KUKI TWANGA UBUGOME?
Muri make, twanga ubugome bitewe n’uko twaremanywe ubushobozi bwo gutandukanya ikibi n’icyiza. Inyamaswa zo si ko ziteye. Umuremyi wacu, yaturemye ‘mu ishusho ye’ (Intangiriro 1:27). Ibyo bisobanura iki? Bisobanura ko yaduhaye ubushobozi bwo gutandukanya ikibi n’icyiza, kwigana imico ye no kwigana amahame mbwirizamuco ye. Suzuma ibintu bikurikira: niba ubushobozi bwo gutandukanya ikibi n’icyiza tubukura ku Mana bityo tukaba twanga ubugome, ubwo koko iyo si gihamya y’uko Imana na yo ibwanga?
Bibiliya ishyigikira icyo gitekerezo, kuko igaragaza ko Imana itwizeza iti “inzira zanjye zisumba izanyu, n’ibyo ntekereza bisumba ibyo mutekereza” (Yesaya 55:9). None se ubwo turamutse dushinje Imana ubugome, ntitwaba dushatse kuvuga ko inzira zacu ari zo zisumba iz’Imana? Byaba byiza tubanje gushakisha ibindi bimenyetso mbere yo gufata umwanzuro nk’uwo, wenda tukibaza impamvu bimwe mu byo Imana yakoze, bishobora gusa n’aho birangwa n’ubugome, aho kwibaza niba Imana igira ubugome. Kugira ngo tubyumve neza, reka tubanze dusuzume icyo ijambo “ubugome” risobanura.
Iyo twise umuntu umugome, tuba tuvuze ko ahorana imigambi mibisha. Umuntu w’umugome yishimira kubona abandi bababara cyangwa ntiyite ku mibabaro yabo. Ku bw’ibyo, iyo umubyeyi ahannye umwana we agamije gusa kumubabaza, aba ari umugome. Ariko umubyeyi uhana umwana we agira ngo amwigishe cyangwa amurinde, aba ari mwiza. Kubera ko akenshi tuba tutazi icyatumye abantu bakora ikintu runaka, kubafata uko batari biratworohera cyane.
Reka dusuzume impamvu ebyiri zituma bamwe batekereza ko Imana igira ubugome. Icya mbere ni ibiza bitwibasira muri iki gihe, icya kabiri ni inkuru zo muri Bibiliya zigaragaza uko Imana yagiye ihana abantu. Ese koko hari ibimenyetso byemeza ko Imana igira ubugome?


c: text/html

text:
Rucagu Boniface, ni umunyepolitiki wakoze imirimo inyuranye mu Rwanda, ndetse wabaye umuyobozi ku ngoma zitandukanye z’abaperezida bayoboye u Rwanda. By’umwihariko nyuma ya Jenoside yakorewe abatutsi, Rucagu yarwanye urugamba rukomeye rwo kuyobora igice cyarimo abacengezi n’abafite ingengabitekerezo y’ivangura, nyuma y’uko abayobozi ba Leta y’ubumwe bamusangaga aho yacuruzaga ingunguru mu Gakinjiro, akagirwa perefe w’icyahoze ari Ruhengeri.
Rucagu Boniface yakunze kurangwa mu myanya ya politiki myinshi, guhera mbere ya Jenoside yakorewe Abatutsi, dore ko guhera mu 1984 kugeza mu 1994 yari umudepite mu Nteko Ishinga Amategeko y’u Rwanda. Nyuma ya Jenoside yagiye agirirwa icyizere na Perezida Kagame, akaba yarabaye Perefe w’icyahoze ari Ruhengeri ndetse aza no kuba Guverineri w’Intara y’Amajyaruguru. Ubu ni umuyobozi mukuru w’Itorero ry’igihugu.
Mu kiganiro cyihariye yagiranye n’ikinyamakuru Ukwezi.com, Rucagu Boniface yasobanuye uburyo nyuma ya Jenoside yakorewe abatutsi yagizwe umuyobozi mu Ntara y’Amajyaruguru, ariko abaturage b’iyi ntara bakaba baramugoye cyane kuko abenshi batari banishimiye ko Inkotanyi zabohoje u Rwanda, bitewe n’ingengabitekerezo y’ivangura yari yarabacengeye, ikindi hakaba hari umubare munini w’abacengezi.
Rucagu ati: "Byari bigoye kugirango bahinduke, cyane cyane ko bari bamaze imyaka irenga 35 kuva mu 1959, barayobowe mu nzira y’amacakubiri. Iyo myaka rero yari yarabubatsemo ingengabitekerezo y’ubumwe bw’abahutu, ubwo rero iyo ngengabitekerezo y’ubumwe bw’abahutu inyuranye n’ingengabitekerezo y’ubumwe bw’abanyarwanda. Ingengabitekerezo y’ubumwe bw’abahutu, ni ivangura."
Rucagu ariko avuga ko uburyo abaturage bari basanzwe bamuzi ndetse no kuba barabonaga nawe ubwe yagiriwe icyizere agahabwa kuyobora, byamufashije mu rugamba rwo kubahindura kuko byakomeje kubereka ko u Rwanda rwabonye noneho ubutegetsi butavangura. Ibyo yabwiraga abaturage byose, we ubwe yahitaga yitangaho urugero.
Aha Rucagu yagize ati: "Nabasobanuriraga ko Leta ari iy’ubumwe bw’abanyarwanda bose, n’ikimenyimenyi nanjye nkitangaho urugero. Nti muranzi ko nabaye muri Leta zabanje, ariko iyi Leta ntiheza, ntivangura n’ikimenyimenyi nanjye nyirimo. Ahongaho bakarebana bakavuga bati ariko ubanza byabintu ari byo koko. Icya kabiri kuba nari narabaye umudepite mu Ruhengeri manda ebyiri kandi abaturage bantora ndetse bakantora cyane birenze uko batoraga abandi, noneho nkababwira nti njyewe muranzi ntabwo nabifuriza ikibi, aha mbayoboye ni heza niho hazubaka igihugu cyacu. Noneho bakavuga bati ariko ubwo Rucagu abitubwiye kandi Rucagu turamuzi ntabeshya, aha hantu atuyobora niho."
Gusa Rucagu Boniface, ashimangira ko nawe ubwe kuba yaragiriwe icyizere byamutunguye ndetse akabyumva yicururiza ingunguru mu Gakinjiro, kuburyo yanze kwemera ko ari we akamara igihe atarajya ku kazi yari yahawe yumva ko ari undi bitiranwa.
Rucagu ati: "Ndakubwiza ukuri ntabwo nari mbyiteze, ntabwo nari narigeze ngira amahirwe yo kubonana n’Inkotanyi wenda ngo ndiherera tunamenyane tugire ibyo tuganiraho, gusa nsigara muri iki gihugu nasigaye mvuga nti nzaregwa ko nabaye mu bayobozi babanje kandi bagize uruhare rwo gukora Jenoside, nibandega nzatsinda kuko niyizi n’abaturage bo mu majyaruguru bari bazi ko ntawe nahemukiye. Nintsinda rero nkagaragaza ko ibya Jenoside nta ruhare nabigizemo, nzaba umuturage nk’abandi mpinge, norore, ntange umuganda, mbe intangarugero mu kumvira no kuyoboka ubuyobozi bwari bugiyeho. Ngayo amahirwe nari ntegereje... Bangirira icyizere, icyo gihe nari narihangiye imirimo, nacuruzaga ingunguru mu Gakinjiro. Ababimbwiye bansanze mu rugo, ariko bari baranshyizeho nanjye ndabyumva kuri radiyo ariko ngakeka nti ntabwo ari njye, ni umuntu twitiranwa. Njyewe baba bampamagaye biturutse kwande? Noneho abaje kundeba barambwira bati wowe ko utagiye ku kazi? Ndababwira nti nkavuyeho, mvuye mu Gakinjiro mvuye kwicururiza ingunguru, ubu nje kuruhuka rwose akanjye ndakarangije. Bati ntabwo wamenye ko wabaye perefe? Ntabwo wumvise radiyo ivuga ko Perefe wa Ruhengeri ari wowe? Nti ibyo narabyumvise, ariko ntabwo namenye ko ari njye, nagizengo ni uwo twitiranwa... Ntabwo nabyiyumvagamo, ntabwo nari mbitegereje. Barambwira bati si wowe wabaye umudepite mu Ruhengeri? Ndikiriza bati rero itunganye, ntabwo tugusiga ahangaha turakujyana."
Nyuma yo kugirwa umuyobozi, Rucagu yagiye yegera abaturage bo mu Majyaruguru mu gice cyari kirimo umubare mubibi w’abacengezi, akumvisha rubanda ko abarimo gukora ibyo bisenyera kandi ko batuje bagashyira intwaro hasi ntacyo baba ndetse bamwe bazashyirwa mu ngabo z’igihugu, ibi abaturage bakaba barabanje kubifata nko kubashuka no kubagambanira ariko Rucagu akomeza kurwana urugamba rwo kubahindura, buhoro buhoro bagenda babyumva.

robotstxt: allowed

filter: keep


text:
Mu minsi ishize twabagejejeho bimwe mu bice by’ubuhamya bwa Apostle Mutabazi Joseph, bigaragaza uburyo yahamagawemo.
Muri iki gice, turabagezaho uko Imana yamuhaye agakiza nyuma y’igihe kinini ari mu itorero ariko atarakira Yesu mu by’ukuri.
Akiri mu itorero ariko atarakizwa
Nabaye mu itorero igihe kirekire, mfite itorero mbarizwamo aho ababyeyi banjye basengeraga muri ADEPR, ariko ntibyambuzaga gukora ibyaha nk’abandi bose. Nyuma naje gufata icyemezo cyo kubireka mbwira Yesu ko nzasubira gusenga ari uko ankuye mu byaha kuko numvaga ubwo buzima bundambiye.
Nari mfite umudamu wari fiyanse wanjye, aza kujya muri Suwede, ndeka ibyo kubana nawe. Nakomeje gutereta abandi bakobwa ariko birangira mbona ko bibaye ngombwa ko tukabana.
Uko Yesu yamfatiye kwa databukwe
Nari mfitanye gahunda na fiyanse wanjye yo kujya kumusura, ariko kubera za ngeso zanjye mbi zo gukora ibyaha kandi mba mu rusengero nabanje guca gusambana ku wundi ahandi hantu, mvuyeyo nk’uko menyereye njya kwa databukwe, ngezeyo nsanga barimo gusenga.
Birumvikana ko bari bateranye bose yewe n’umukozi wo mu rugo, nkigerayo nsanga bari mu mwanya wo kwatura. Huum!! Sibwo mpafatiwe. Ntabwo nari nziko Imana ivuga, ibyakurikiyeho simbijyamo ariko birumvikana ko nari mfashwe, icyo nagombaga gukurikizaho ni ugukora nk’ibyo abandi barimo gukora, birangira nakiriye Yesu nk’Umwami n’Umukiza w’ubugingo bwanjye. Ngiryo itangiriro ryo gukizwa kwanjye nyakuri.
Apostle Mutabazi Joseph ni umushumba w’itorero Holy of Holies, akaba n’umwanditsi w’ibitabo.


text:
Abanyarwanda bagiraga uburyo batondekanya amagambo mu buryo buryoheye amatwi, basa n’abakina na yo, bakoresha isubirajwi, rimwe na rimwe interuro zikozwe zikaba nta gisobanuro zifite. Izi nteruro zabaga zikoze mu buryo umuntu uvuze yihuta ashobora guteshaguzwa(aricyo twita amagorane).
Abanyarwanda bagiraga uburyo batondekanya amagambo mu buryo buryoheye amatwi, basa n’abakina na yo, bakoresha isubirajwi, rimwe na rimwe interuro zikozwe zikaba nta gisobanuro zifite. Izi nteruro zabaga zikoze mu buryo umuntu uvuze yihuta ashobora guteshaguzwa(aricyo twita amagorane).
Kubyita amagorane ni uko byari bigoye kuba wasubiramo urwo ruhererekane wihuta kandi udategwa bakaba bavuga ko bwari nk’uburyo bwo gutoza abana kumenya kuvuga badategwa.
INGERO:
1) Ta izo njyo uze urye izi nzuzi
2)Igishwi cy’ikibinda
Igishwi cy’ikibinda
Cyamanutse i Kibingo
Kibinze ikirizo
Kirinze ko bwira
Ngo kibone aho cyona
Gisanga abatindi
Bo kwa Nyamutende
Batonora udutoki
Udutoto dutanu.
Kiti « nze ? »
Bati « nde ?»
Kiti « njye »
Bati « oya »
Kiti « ashwi !
3) - So ni nde? Kazitunga.
Gira so tunga? Tunga gege.
Giraso gege? Gege amahina
Gira so mahina? Mahinabyavu.
Gira so byavu? Byavu bagabo.
Gira so bagabo? Bagaba irindi.
Giraso rindi? Rinda irigata.
Gira so rigata? Rigata agatebe.
Gira so Gatebe? Gatebe simbo.
Gira so simbo? Simbo y’abakwe.
Gira so bakwe? Bakwa umugeni.
Gira so mugeni? Mugani indaro.
Gira so ndaro? Ndaro kimizi.
Gira so kimizi? Kimize amasuka.
Gira so masuka? Masuka mwobo.
Gira so mwobo? Mwobo w’inyaga.
Gira so nyaga? Nyaga agahenbe.
Gira so gahembe? Gahemba akotsi.
Gira so kotsi ? Kotsi k’abatabazi.
Batabariye he? I Rundu na Gihara.
Bahishe iki? Akamasa k’ubugondo.
Bakazimaniye nde? Semitwero.
Twera turore! Nabyaye umwana biribiri Mutuma ku ruzi biribiri Ifi iramutwara biribiri.
Iyo ntiyari ifi biribiri Yari intabaza biriri. Ngiye hepfo hariya Mpura n’agakobwa Kambaye amasunzu Nkubitamo agapfunsi Haza agapfunegera
yanditswe na: NIYIRORA Christian


text:
Abaturage bo mu Kagali ka Nyakigando, umurenge wa Katabagemu,Akarere ka Nyagatare, amarira ni yose kubera kubura ibicanwa. Bavuga ko inkwi zibona umugabo zigasiba undi kuko ubonye ibyo guteka abura ibicanwa.
“Nubwo ibyo kurya bihagije mu miryango bitoroshye kubibona muri iki gihe , kubura inkwi kandi ufite ibyo guteka ,ni ikibazo kidukomereye kandi ntagisubizo gifatika cy’ uko bizakemuka.” Uyu ni Mukamana Devota,ufite uburiro (restaurant) mu Gasanteri ka Nyakigando muri uyu murenge wemeza ko hari abafite ibyo kurya ariko bashobora kubura kubera kubura inkwi zo kubiteka. Ati “kubona inkwi nkoresha hano mu kazi kanjye, birangora cyane, nk’ubu nazizaniwe n’abanyamagare. Ngiye kubishyura ibihumbi 3500 kandi nabwo baba bazivanye kure. Abaturage bo ni ukwirirwa babunga mu bihuru no mu mirima bashaka ibikenyeri, amashara, batoragura ahantu hose.” Ibyo byose bigaterwa nuko muri ibice nta biti bihaboneka ibyo bigatuma inkwi zihabonetse zihenda cyane.
Umukecuru Mukamisha Ruth, utuye mu mudugudu wa Rebero, ahamya ko kugura inkwi bihenze kurusha ibiribwa kandi gukoresha amakara bikaba bitoroshye kuyigondera kuko ataboneka hafi. Nkurunziza David, uzengurukana inkwi yatoraguye hirya no hino mu baturage, avuga ko agenda arimbura ibishyitsi by’ibiti aho amashyamba yahoze cyane cyane ko aka gace kahoze ari pariki, akagenda azigurisha gutyo mu bushobozi buke bwa benshi bakabona inkwi zo gutekesha ariko bakaramuka. Agira ati,“nkurikije uko bimeze, ikibazo cy’inkwi zo gucana gihangayikishije abaturage benshi keretse abishoboye bagura imifuka cyangwa aho bagiye bakayagura.”
Akomeza avuga ko igisate cy’igiti iyo kibonetse ari amafaranga 300 kandi icyo gisate kitahisha ibishyimbo nk’ibiro bibiri. Yongeraho ko ikibazo cy’inkwi kirushaho kuba ingorabahizi muri Katabagemu cyane cyane mu gihe cy’imvura nubwo kuboneka kwayo bisigaye ari ingume.
Bacana ibibonetse byose
Urubuga nkoranyambaga paxpress.rw dukesha iyi nkuru, ruvuga ko kubera ko muri uyu murenge n’inkengero zawo bamaze gusarura ubu bakaba bitegura itera ry’ibishyimbo, ibikenyeri, amashara, n’utundi duti duto two mu bikumba nibyo bacana kuko ari byo babona.
Umurungi Jeaninne, ashimangira ko guteka muri ubu buryo bibangamye kubera imyotsi kandi kubikoresha bikaba bisaba kuba ufite izo nkwi nyinshi kandi ukaba hafi kugira ucungane nazo kuko no kugurumana kwazo bishobora gutwika inzu.
Umunyamabanga Nshingwabikorwa w’agateganyo w’umurenge wa Katabagemu, Ndamage Andrew, avuga ko ikibazo cy’ibicanwa gihangayikishije cyane cyane ko aha hahoze hari ishyamba rya Pariki ubu ritakiriho. Agira ati,“urebye intara y’iburasirazuba nta mashyamba uretse Pariki. Turashishakiriza abaturage bacu bishoboye kureba uko bakoresha gaz, abandi bakazubaka, abafite aho batera amashyamba bakayatera ariko kandi bagomba kumemya kubungabunga ibidukikije.
Kagaba Emmanuel


text:
Ariko mbere yo kureshya, Imana yaturemye twese turi ABANTU . Kuba umuntu bifite icyo bivuga. Kuba umuntu bitandukanye no kuba IKINTU cyangwa INYAMASWA. Abantu bose ni abantu kimwe, ntawe uba umuntu kurusha abandi. Kuri iyo ngingo Imana yaturemye twese tureshya.
Aribeshya uwishuka ko ariwe muntu wenyine maze agafata abandi nk’udusimba cyangwa ibikoresho bitagira umutima,ubwenge n’ubugingo. Iribeshya cyane imiryango yishuka ko hari icyo isumbya abandi bantu kubera ahari ko ibarusha ubutunzi bw’iby’iyi si bihita. Twese twavutse twambaye ubusa kandi tuzasubira mu nda yisi ntacyo tujyanye. Ibyo bakurundaho byose mu mva ntacyo biba bikikumariye, ni ibiba bigenewe gushanguka gusa. Kuri iyo ngingo nayo Imana yaturemye twese tureshya.
Imana yaturemye tureshya kuko buri wese muri twebwe atari ishusho y’Imana gusa ahubwo ari Imana rwose muri Yezu Kristu wigize umuntu. Igihe Imana ifashe icyemezo cyo kwigira umuntu ifatiye ku bumuntu bwa Mariya (Incarnation), herekanywe ukuri kose kwerekeye kamere muntu: Kuva mu myaka irenga gato 2000 , ubwenge bw’umuntu bwahawe ubushobozi bwo kumva ibanga ridasanzwe ko Imana y’umuntu ari undi muntu. Kandi rero ni nako bimeze.
Umuntu niwe wenyine urema umuntu; umuntu akorwa n’undi muntu; umuntu abyarwa n’undi muntu; umuntu arerwa n’undi muntu . Ubu butumwa bwa muntu hano ku isi burakarishye, kuko inshingano ye y’ibanze ari ukurema umuntu : Kumubyara, kumurera, kumukuza, kumubeshaho mu munezero no mu bwigenge bukwiye umwana w’Imana. Kwica umuntu bivuguruza ugushaka kw’ Imana; umuntu wica undi muntu akwiye gukurwa mu bantu . Kuri iyo ngingo nanone twese twaremwe tureshya, uwihangishaho ububasha bwo kurimbura abandi bantu amaherezo arabiryozwa ku buryo budasubirwaho.
Uyu munsi mukuru wa Noheri uratwibutsa rya hame rikomeye ryari ryaratewe imboni n’Umufilozophe Protagoras imyaka isaga 500 mbere y’ukuvuka kwa Yezu , ko muri iyi si, Umuntu ari we mana igena ibihakorerwa, ibyiza n’ibibi : “L’homme est la mesure de toute chose “.
Umuntu niwe ufite ubutumwa bwo gutunganya isi ikaryohera abantu, cyangwa se agateza intambara isi igasharirira abayituye.
Umwanzuro
Ndifuriza Noheri nziza ababyeyi babyaye muri uyu mwaka kimwe n’abitegura bose “gukora umuntu”. Inshingano yanyu irakomeye kuko icyangombwa atari ugutanga umubiri gusa ahubwo kurema umuntu wuzuye imbere n’Inyuma.
Ndifuriza Noheri Nziza abantu bafite inshingano yo gufasha abandi bantu kurushaho kubaba abantu byuzuye , babereyeho umunezero usangiwe. Muri bo Abategetsi b’igihugu baribuke ko bashinzwe kuyobora abantu mu nzira y’amahoro n’umunezero. Guteza intambara, gukwirakwiza imidugararo, kuyoboresha abantu igitugu n’iterabwoba…. ibyo byose ni imico idakwiye abantu ikaba ivuguruza ibanga rya Noheri.
Ndifuriza Noheri nziza Abanyarwanda bari mu kaga, muri gereza, mu mashyamba, mu buhungiro….iyi Noheri izasige itubyariye abagabo n’abagore b’intwari bazitangira ko Umunyarwanda wese aho ari yagira AMAHORO n’ubwigenge bwuzuye.
Ndifuriza Noheri nziza umukuru w’igihugu cy’u Rwanda , Paul Kagame n’umuryango we: Iyi Noheri isige ibanditse mu mutima ibanga rikomeye ko “Imana yaremye Abanyarwanda bose bareshya” , kandi ko muri iki gihe ari we ufite inshingano yo gutuma iryo hame ryubahirizwa mu gihugu cyacu, u Rwanda rugakunda rukagira amahoro asesuye.
Ndifuriza Noheri nziza aba Nouvelle Generation bagiye kwerekana muri uyu mwaka uje w’2015 ‘ ko amahoro n’amahirwe y’Abanyarwanda ” bitazatugwa hejuru nko mu buryo bw’igitangaza, ko ahubwo hariho abantu bafatika bemera kwitangira ineza rusange kuko nyine ” Imana yaturemye twese tureshya”.
Muri irijoro rihire nimucyo twifatanye n’ Abamalayika bo mu ijuru kuririmba ngo ” Mu nsi abantu Imana ikunda bahorane amahoro” .
Uwanyu Padiri Thomas Nahimana.


text:
ISOMO RYA MBERE
Igitabo cy’Ivugururamategeko (Ivug 4, 1-2. 6-8)
Musa abwira imbaga y’Abayisraheli ati 1«Israheli, umva amategako n’imigenzo mbigisha ubwanjye gukurikiza, maze muzabone kubaho no kwinjira mu gihugu Uhoraho Imana y’abasokuruza banyu abahaye ngo mukigarurire. 2Ntimuzagire icyo mwongera ku magambo y’amategeko mbahaye, ntimuzagire n’icyo mugabanyaho, kugira ngo mukomeze amategeko y’Uhoraho Imana yanyu mbashyikirije. 6Muzayakomereho muyakurikize; ni cyo kizatuma muba abanyabwenge mu maso y’amahanga. Abazabwirwa iby’aya mategeko yose bazavuga bati ‘Nta kabuza, iri hanga rikomeye ritya rigomba kuba ari ary’abantu b’abanyabwenge kandi b’impuguke !’ 7Koko se hari irindi hanga rikomeye ryagira imana ziriba hafi, nk’uko Uhoraho Imana yacu abigenza igihe cyose tumutabaje ? 8Ni irihe hanga rikomeye ryagira amategeko n’imigenzo biboneye nk’iri Tegeko mbagejejeho uyu munsi ?»
ZABURI (Zab 15 (14), 1a-2, 3b-4a, 5)
Inyik/ Koko uri hafi yacu Nyagasani,
dufashe kwibanira nawe.
Uhoraho, ni nde ukwiye kwinjira mu ngoro yawe?
Ni umuntu utajorwa mu mibereho ye,
agakurikiza ubutabera,
kandi akavugisha ukuri k’umutima we.
Ntagirira abandi nabi,
cyangwa ngo yihe gusebya mugenzi we.
Uwo muntu arebana agasuzuguro uwigize ruvumwa,
maze akubaha abatinya Uhoraho.
Iyo agurije undi ntamutegaho urwunguko,
Ntiyemera ruswa ngo arenganye utacumuye.
Ugenza atyo wese azahora ari indatsimburwa.
ISOMO RYA KABIRI
Ibaruwa ya Mutagatifu Yakobo Intumwa (Yak 1, 17-18. 21b-22. 27)
Bavandirnwe nkunda, 17icyitwa ingabire y’agaciro cyose n’ituro rishyitse iryo ari ryo ryose, bikomoka mu ijuru ku Mubyeyi w’urumuri, we udahinduka kandi ntatume habaho umwijima uturutse ku mihindagurike y’ibihe. 18Ni ku bwende bwe bwite yatwibyariye akoresheje ijambo rye ry’amanyakuri, kugira ngo tube imena mu biremwa bye. 21bNimwakirane urugwiro ijambo ryababibwemo kandi rishobora kubakiza. 22Mube abantu bagaragaza mu bikorwa ijambo ry’Imana, kuko kwishimira kuryumva byonyine ari ukwibeshya. 27Iyobokamana risukuye kandi ritagira amakemwa mu maso y’Imana Data ni iri ngiri: ni ugusura imfumbyi n’abapfakazi mu magorwa yabo, kwirinda ubwandu bwose bwo kuri iyi si kugira ngo ube umuziranenge.
IBANGONDIRIMBO RIBANZIRIZA IVANTIU (1 Sam 16,7)
Alleluya Alleluya
Imana ntireba igihagararo nk’uko abantu babigenza,
ahubwo ireba umutima.
Alleluya.
IVANJILI
+ Mariko (Mk 7, 1-8.14-15. 21-23)
Muri icyo gihe, 1Abafarizayi na bamwe mu bigishamategeko bari baturutse i Yeruzalemu, bateranira iruhande rwa Yezu. 2Babona bamwe mu bigishwa be barisha intoki zanduye, ari byo kuvuga zidakarabye. 3Koko rero, Abafarizayi n’Abayahudi bose ntibarya batabanje gukaraba ibiganza kugeza ku nkokora, bakurikije akamenyero k’abakurambere, 4n’iyo bavuye mu materaniro ntibarya batabanje kwitera amazi. Hariho kandi n’indi migenzo myinshi bakurikiza by’akarande, nko koza ibikombe, ibibindi, n’amasahani… 5Nuko rero Abafarizayi n’abigishamategeko baramubaza bati «Ni iki gituma abigishwa bawe badakurikiza umuco w’abakurambere, bakarisha intoki zanduye?» 6Arabasubiza ati «Izayi yabahanuye neza, mwa ndyarya mwe! Nk’Uko byanditswe ngo ‘Uyu muryango unyubahisha akarimi gusa, naho imitima yabo indi kure. 7Icyubahiro bampa ni amanjwe : inyigisho bigisha ni amategeko y’abantu gusa.’ 8Murenga ku itegeko ry’Imana mukibanda ku muco w’abantu.»
14Yongera guhamagara rubanda arababwira ati «Nimutege amatwi mwese kandi munyumve neza! 15Nta kintu kijya mu muntu giturutse inyuma kimuhumanya, ahubwo ikivuye mu muntu ni cyo kimuhumanya. 21Kuko mu mutima w’abantu ari ho haturuka imigambi mibi: ubusambanyi, ubujura, ubwicanyi, 22ubuhabara, umururumba, ubugome, uburyarya, ingeso mbi, ishyari, gutukana, ubwirasi n’amafuti. 23Ibyo bintu byose bibi biva mu mutina ni byo bihumanya umuntu.»


text:
Mu kiganiro kigenewe itangazamakuru cyabereye mu Kigo cy’Igihugu Gishinzwe Iterambere RDB ku wa mbere tariki 4 Mata 2016 Ubuyobozi bw’Ishami ry’Ubukerarugendo bwatangaje ko umuhango wo “Kwita izina’ abana b’ingagi uyu mwaka uzaba tariki 2 Nzeri.
Umuyobozi Mukuru w’iri shami Bélise Kariza yatangaje ko insanganyamatsiko y’uyu mwaka igira iti “ Dufatanye kubungabunga ibidukikije tugamije iterambere”. Yakomeje agira ati “ Umuhango wo Kwita Izina uzaba muri Nzeri nka kimwe mu bikorwa by’ukwezi kwahariwe ubukerarugengo ku isi, uzatwongerera ubunararibonye tunasangiza isi yose inkuru nziza y’ubukerarugendo bwacu buhamye, kubungabunga ibidukikije ari na ko twerekana ko igihugu cyacu ari indorerwamo y’ubukerarugendo”.
Umuhango wo Kwita izina uyu mwaka uzitabirwa n’abashyitsi bavuye hirya no hino ku isi barimo abari mu nzego zifata ibyemezo, abafatanyabikorwa mu kubungabunga ibidukikije, abafatanyabikorwa bo mu karere, abavuga rikijyana mu bukerarugendo, abashoramari n’ibindi byamamare mu nzego zitandukanye.
Jean Claude MUNYANDINDA
Mukerarugendo.com


text:
Bishop Vuningoma Dieudonne wahoze ari icyegera cya Apotre Gitwaza akaza kwirukanwa muri Zion Temple, yahishuye ko agiye gusubira muri iri torero akaguma ku ntebe y’icyubahiro ye nk’umwe mu bantu batangije Authentic World Ministries/Zion Temple.
Nyuma y’intambara n’amakimbirane byamaze igihe muri Zion Temple ndetse bikanavugwa ko Apotre Gitwaza yari agiye guhirikwa ku butegetsi na bamwe mu bari ibyegera bye, tariki 7 Gicurasi 2017 ni bwo Apotre Gitwaza yafashe umwanzuro wo kwirukana burundu bamwe mu bari ibyegera bye atangaza ko nta torero na rimwe rya Zion Temple ku isi bemerewe kubwirizamo. Yunzemo ko bazajya bagera muri Zion Temple nk’abashyitsi.
Nyuma y’iminsi micye birukanywe, humvikanye amakuru ko abirukanywe na Gitwaza basigaye basengera ku Kicukiro kuri Amani Guest House aho bari mu itorero bivugwa ko ari ishami rya World Revival Centre ryatangijwe na Bishop Dr Bienvenue Kukimunu (Paul Daniel) wahoze ayobora Zion Temple mu Bubiligi akaza kuyivamo akajyana n’igice kinini cy’abakristo ba Zion Temple.
Aba Bishops birukanywe muri Zion Temple ni Bishop Dieudonne Vuningoma, Bishop Bienvenue Kukimunu, Bishop Claude Okitembo Djessa, Pasiteri Kamanzi Patrick na Bishop Richard Muya. Apotre Paul Gitwaza yabwiye abakristo be ko impamvu yirukanye bamwe mu ba Bishops bari ibyegera bye ari uko bitwaye nabi bakanga umurimo. Yakomeje avuga ko bari batangiye gushaka uko bakuraho Zion Temple burundu. Ubwo yabirukanaga.
Apotre Gitwaza yagize ati: “Mpagaze aha kugira ngo mbabwire ko nyuma y’ibi byose Bishop Bienvenue Kukimunu, kuva uyu munsi ntazongera kuvuga ubutumwa muri Zion Temple zose kuko yarahemutse, Pastor Claude Okitembo Djessa wamushyigikiye na we ni uko ntazongera kuvuga ubutumwa muri Zion Temple zose, Bishop Dieudonne Vuningoma na Bishop Richard Muya nabo nuko ntibazongera kuvuga ubutumwa muri za Zion Temple aho ziri hose, Patrick Kamanzi ntazongera kuba pasiteri muri Zion Temple“.
- Apotre Gitwaza avuga ko atashobokana n’abantu bashaka kureshya nkawe
Bishop Dieudonne yahishuye ko agiye gusubira muri Zion Temple akubahwa nk’umuntu watangije iri torero
Tariki 12/11/2017 ubwo yari yatumiwe mu muhango wo kwimika Apotre John Poda Bihashya, Bishop Dieudonne Vuningoma yabwiye abanyamakuru ko ari umwe mu bayobozi b’Ihuriro nyarwanda ry’Amatorero n’Amadini (Rwanda Religious Leaders forum). Abajijwe itorero asigaye abarizwamo nyuma yo kwirukanwa muri Zion Temple, yanze kuritangaza ahubwo ashimangira ko nta muntu wigeze amwirukana muri Zion Temple mu buryo bwemewe n’amategeko na cyane ko ngo nta muntu ufite uburenganzira bwo kwirukana umuntu uba waratangije umuryango (Founder).
Yagize ati: “Nitwa Bishop Vuningoma Dieudonne ndi umwe mu bayobozi b’Ihuriro nyarwanda ry’Amatorero n’Amadini (Rwanda Religious Leadres forum). Ndi umwe mu bashyizeho umuryango Authentic word Ministries Zion Temple mu Rwanda no mu mahanga. Kubera ko twahuye n’utubazo, kandi tuba hose, twabanje nk’aba Bishop kwishyira hamwe, twagiye gusenga ariko igihe cyo gusenga cyarangiye, ngiye gusubira mu murimo“.
Bishop Vuningoma yavuze ko hari gutegurwa ikiganiro n’abanyamakuru kizavugirwamo ukuri kw’ikibazo Gitwaza afitanye n’abo yirukanye
Bishop Vuningoma avuga ko ari umwe mu batangije Zion Temple bityo ngo kuba yarirukanywe muri iri torero, ni ibintu avuga ko bitizweho neza kuko nta muntu ushobora kwirukana uwatangije umuryango. Ikindi ashingiraho ni uko ngo nta baruwa imwirukana yahawe yemewe n’amategeko. Yunzemo ko bari gutegura ikiganiro n’abanyamakuru kizavugirwamo ibyo aba birukwanywe bafata nk’ukuri.Yasoje avuga ko kuba bari bacecetse atari uko badafite ibyo kuvuga ahubwo ngo bari bategereje igihe cy’Imana na cyane ko bamaze igihe basengera mu Mwuka umwe nk’aba Bishop birukanywe ariko ngo magingo aya igihe cyo gusenga cyarangiye, bagiye gusubira mu murimo muri Zion Temple.
Yagize ati:”Zion ariko ni twe twayitangiye, ndumva tunayisubiyemo nta cyaha cyaba kirimo cyane ko nta rwandiko dufite rutwirukana muri Zion Temple mu buryo bw’amategeko kandi ntabwo wakwirukana founder burya amateka ntabwo uyahindura, umuntu watangiye umuryango ntabwo umwirukana, umwirukana se gute, ntabwo bisobanuka mu mategeko. Tuzabahamagara (abanyamakuru) tuzakora press conference mu gihe kiri imbere tubivuge rwose kuko twaracecetse ariko guceceka kwacu ntabwo ari ukuvuga ko ntacyo tuzi, ko ntacyo tubona, ko ntacyo twavuga, igihe kiri hafi tuzabivuga.”
- Bishop Dieudonne Vuningoma wahoze wungirije Apotre Gitwaza
Abajijwe kuri we impamvu mu matorero anyuranye usanga harimo amakimbirane, Bishop Dieudonne yatangaje ko biterwa no kutumvira Umwuka Wera, ugasanga abantu barashaka kuyoborwa n’ibitekerezo byabo aho kuyoborwa n’Umwuka Wera. Bishop Dieudonne wahoze muri Zion Temple aho yari umwe mu bari bungirije Apotre Gitwaza ariko nyuma akaza kwirukanwa.
Yagize ati:”Amakimbirane ntabwo avutse uyu munsi abaho igihe cyose, mu rugo ari umugabo n’umugore ntihabura ibibazo, mu ishuri ntihabura ibibazo, mu kazi ntihabura ibibazo, ibibazo bibaho, ariko ntekereza ko ibibazo kenshi na kenshi bibaho mu myumvire itari myiza cyane cyane mu matorero, amakimbirane ava mu kutumvira Umwuka Wera,…burya nta muntu wihamagaye mu murimo w’Imana, iyo wihamagaye ntaho ugera, ariko iyo ari Imana yaguhamagaye ukomeza kuyoborwa n’Imana. Iyo utayobowe n’Imana rero ugashaka kuyoborwa n’ibitekerezo byawe cyangwa n’impuguro uvanye ahandi icyo gihe amakimbirane ntabwo abura ariko gusa n’igihe cya Kristo amakimbirane yabayeho, mu Ibyakozwe n’Intumwa tubona ko amakimbirane yabayeho, icy’ingenzi ni ugushaka uburyo mwakemura amakimbirane.”
- Bishop Vuningoma arasaba abakristo kuyoborwa n’Umwuka Wera
Apotre Gitwaza ashavuzwa no kuba abo bahuriye mu murimo w’Imana ari bo bakwirakwije ibihuha ko akorana na satani
Apotre Gitwaza avuga ko bamwe mu bo bakoranye umurimo w’Imana ndetse banafatanyaga kuyobora Zion Temple bari bihishe inyuma y’ibyamuvuzweho ko ajya ikuzimu ndetse ko arara mu isanduku. Yagize ati: “Muri icyo gihe ndiyo (muri Amerika), hazamo inkuru nyinshi z’ibihuha rero si n’ibihuha birandikwa mu binyamakuru, ibyo mwasomye byinshi ntasubiramo, mu byo mwasomye bimwe harimo ibyavugaga ko mba mu isanduka, njya ikuzimu, ntari umuntu mwiza, ngambanira Leta, …icyaje kumbabaza ni uko nasanze hari bene data bari babirimo. Icyo gihe nabonye ko ninkomeza gutinda muri Amerika, abantu bazafata igihuha nk’ukuri, mbwira madamu nti ndatashye”
Ibitekerezo
Ibigoryi biragwira.Njyewe nta nurukuta naha izi kiriziya zivuka nkibihumyo buri munsi mu Rwanda.Nibirire iby'abapfu nyine. Kanda hano umusubize
mujye muva mubukoroni.abo bapastor nibikoresho byabazungu mugukwirakwiza igengabitekerezo zabo.imana iyabakurambere bacu naho izindi nukubeshya Kanda hano umusubize
mujye muva mubukoroni.abo bapastor nibikoresho byabazungu mugukwirakwiza igengabitekerezo zabo.imana iyabakurambere bacu naho izindi nukubeshya Kanda hano umusubize
mujye muva mubukoroni.abo bapastor nibikoresho byabazungu mugukwirakwiza igengabitekerezo zabo.imana iyabakurambere bacu naho izindi nukubeshya Kanda hano umusubize
mujye muva mubukoroni.abo bapastor nibikoresho byabazungu mugukwirakwiza igengabitekerezo zabo.imana iyabakurambere bacu naho izindi nukubeshya Kanda hano umusubize
Yaraziko nagende abakristo bazacikamo akajyana igice, arabeshya ntabwo azubahwa kbs. Founder wahe ko iryoyarafunguye rimunaniye rugikubita. Kanda hano umusubize
Yaraziko nagende abakristo bazacikamo akajyana igice, arabeshya ntabwo azubahwa kbs. Founder wahe ko iryoyarafunguye rimunaniye rugikubita. Kanda hano umusubize
APOTRE IMANA USENGA IZAKURWANIRIRA IGUKIZE AMENYO Y,INTARE kandi uzukiza imitima yabenshi, naho satani, yahaguruka azaneshwa. turagukunda, Kanda hano umusubize
Ndabona Bishop Vuningoma avuga ko impamvu bashwana " biterwa no kutumvira Umwuka Wera".Ahubwo navuge ko biterwa nuko "badafite umwuka wera".Abantu bafite umwuka wera,ntabwo bashwana,barangwa n'urukundo.Muli 1 Corinthians 1:10,havuga ko abakristu nyakuri barangwa n'Ubumwe.Amadini y'iki gihe aba yishakira icyacumi gusa.Abakuru bayo bakiyita abakozi b'imana,nyamara abantu bameze nk'aba,imana ibita "abakozi b'inda zabo" nkuko Romans 16:18 havuga.Namwe mujye mureba.Amadini yose asigaye ashwana kubera amafaranga.Reba ibirimo kubera muli ADEPR,aho barega abakuru babo kwiba 3 miliyari/billions.Biteye agahinda.No kwa Gitwaza nta kindi bapfa,ni ifaranga.Mu Rwanda hari idini rimwe gusa rigerageza gukora ibyo Yesu yasabye abakristu nyakuri.Nta cyacumi bajya basaba.Ushaka kurimenya,yampa telefoni ze. Kanda hano umusubize
mwabuze inkuru ariko???ibi birashaje twabisomye kera!!!!! Kanda hano umusubize
Erega mujyemumenyako amadini yubu arubucuruzi Gitwaza arikurya ariwenyine nahe nabandi Kanda hano umusubize


text:
Dawidi yahanuye imibabaro izaba kuri Yesu.
Zaburi 22: 7a "Ariko jyeweho ndi umunyorogoto sindi umuntu,"
Iyi ni zaburi ya Dawidi. Gusa urebye neza usanga bwari ubuhanuzi buvuga Yesu Kristo kuko harimo amagambo yavugiye ku musaraba nka:
Mana yanjye, Mana yanjye ni iki kikundekesheje? Zaburi yose ni iya Yesu, ivuga ku mibabaro yagize mu gihe cyo gucungura umuntu. Aho twasomye, ni aho agera akigereranya n’umunyorogoto, ati sindi umuntu. Kandi koko urebye ukuntu yasuzuguwe, ntabwo yari agufite agaciro k’umuntu.
Ati ndi umunyorogoto. Nagira ngo turebe itandukaniro riri hagati y’umunyorogoto n’inzoka. Umunyorogoto iyo uwushibuye wifashishije igiti, ugwa nk’iriya ugakomeza ukigendera ntacyo ugutwara Inzoka, ubashije gutinyuka ukayishiburisha igiti, haha! ihita izamura umutwe yiteguye kukuruma, nta mikino igira.
Ibi bisimba byose bikururuka hasi, ndetse no kubitandukanya utabizi byakugora cyane biri kw’isima, birushywa no gukururuka. Hari impamvu Yesu yahisemo kuvuga ati jye ndi umunyorogoto. Umunyorogoto ntiwangiza niyo urwanijwe ntiwirengera, agakiza kawo kari ku Mana.
Inzoka irarwana, inzoka irarumana.
Mfasha turebe iyo habayeho gutukwa, gusuzugurwa, gukozwa isoni, gucirwaho amacandwe, ufata uwuhe muco? W’umunyorogoto? Cyangwa w’inzoka? Yesu ngo yari ameze nk’intama icecekera imbere y’umukemuzi. Nta kwirwanaho yagaragaje kandi yabwiye Petero amaze guca ugutwi k’umugaragu w’umutambyi mukuru ati ubu iyo mbishaka simba nabwiye legiyoni y’abamalayika bakaza bakantabara? Oya yari umunyorogoto, nta busagwe yari yibitseho.
Rimwe yajyanye n’intumwa i Samariya banga kubacumbikira, abigishwa bati:Tumanure umuriro uze ubatwike , Yesu ati ntimuzi umwuka ubakoreramo.
Mwene Data, ingero ni nyinshi zakwereka ko Yesu adafite imico y’inzoka.
Hindukira urebe nawe iyo utewe, iyo mwene so yagucumuyeho, iyo akwiyenjejeho nkana, iyo akubeshyeye, akugambaniye ku kazi, n’ibindi.... mbese ubyitwaramo ute? Mbese aho ntumanura umuriro, mbese aho ntumuhirika nk’ibuye ugatembagariza iyo mu mworera? Kamere y’inzoka yasagariwe n’ukurumana nta bindi. Ariko Yesu ati jye ndi umunyorogoto.
Umunyorogoto uko wawugenza kose, nta kibi kiwuturukaho, oya.
Dusenge Imana idufashe kwihanganira ibitugerageza, twirinde gufata ibyemezo mu gihe amarangamutima yacu yahungabanye. Urugero: umuntu akubwiye nabi, umutima urakubwira uti mutuke ntazongere, mwiceho yarakumenyereye, mubwize inani na rimwe akumenye, kubita hasi ibyo bintu ufite mu ntoki, wigendere, muhe urushyi arakabije... ibyo byose ni ya kamere y’inzoka iruma uyisagariye, iba ikiri mu muntu. Ariko Bene Data, iyo ntizajya mw’ijuru. Ibyiza ni ukumera nk’ umunyorogoto.
Imana ibahe umugisha cyane murakoze.
Ev. Adda.


text:
Urwenya:Isosi yitwa "Bizikora"
Isosi yitwa "Bizikora"
Umugabo yari afite resitora maze bikaba ngombwa ko yumva niba abatetsi batetse neza. Batangira kugabura bose bakanyuza ibyo bagabuye kuri kontwari ajombamo ikanya yumva maze yabona isahani igabuye neza ati" ca hano sha, shyira ibyo biryo hariya umuguzi umugaburire ibindi". Abakozi bakahagorerwa kuko iyo resitora abategetsi benshi bayiriragamo uko ibiryo bitinze kugera ku mutegetsi ugasanga abakozi benshi bagiye mu munyururu. Bigatera ikibazo kuko abakozi ntibashoboraga kubwira abo bategetsi ko ibiryo byabo (babagaburira ) birya shebuja kandi ntibashoboraga no kubuza shebuja guhitamo mu bye. Bukeye biga ubwenge bwo guteka indyo yitwaga "Bizikora". Basekura urusenda shebuja yagiye kurangura ibitoki n'amakamyo i Kibungo. Aho agarukiye bukeye bararuteka, isosi yarwo itukura rwose isa na bike uyibonye wese amazi akuzura akanwa ariko nyine ntawari ufite uburenganzira bwo kumva ko biryoshye uretse nyiri resitora. Ibitoki bivuye ku Rusumo, birotswa amafiriti arashya maze baragabura. Ibiryo bitangira kumvwa. Ya sosi"Bizikora" iza ishashagirana nyiri resitora ayirabutswe abwira umukozi ati"dore uko gisa!Ni nde ugiye kugaburira usa utyo? Cyo jya koga". Umukozi ajya koga bwa kabiri dore ko yagiraga isuku ariko amerwe ya shebuja washakaga kurigisa igisorori cy'isosi akamutuka umwanda. Aho umukozi agendeye shebuja yinaga inyuma ya kontwari igisorori agihamya umunwa. Ntihashize isegonda hirya mu cyumba bariramo bumva ngo" Reeeeeeeeeee". Bahuruye basanga umugabo wapimaga hafi ibiro maganabiri yabize icyuya cyamurenze, ijosi ritava aho rireba nk'urwaye mugiga!
Shyiraho Igitekerezo!
Subscribe to: Post Comments (Atom)


text:
Ihohoterwa rishingiye ku gitsina rifite amoko menshi. Aya ni amwe muri yo nkuko tubikesha imfashanyigisho ya Ministeri y’Uburinganire n’Iterambere ry’umuryango :
Gukora imibonano mpuzabitsina ku ngufu : Igikorwa cy’uko umuntu akoreshwa imibonano mpuzabitsina atabishaka ahubwo afashwe ku ngufu, yatewe ubwoba, yashukishijwe ibintu bifite agaciro n‟ibindi.
Gukorana imibonano mpuzabitsina hari umwe utabishaka mu bashakanye : Guhatira uwo mwashakanye gukora imibonano mpuzabitsina ukoresheje imbaraga, iterabwoba kumubeshya, n‟ibindi. Abashakanye uko ari babiri bafite uburenganzira bungana ku bijyanye no gukora imibonano mpuzabitsina, kubyara, hamwe no kuringaniza urubyaro.
Birabujijwe kugira imibonano mpuzabitsina n’undi muntu utabishaka ni ukuvuga ko bakagombye kubyumvikanaho bose.
Gutesha agaciro igitsina cy’umuntu : gutesha agaciro igitsina cy‟umuntu haba ku bijyanye no kugikoraho mu buryo busuzuguritse, ubikora ku ngufu cyangwa mu buryo busumbanya. Ubu buryo bw’ihohoterwa bukorwa n’umuntu uwo ari we wese uri ku mwanya afite ububasha, umuyobozi, cyangwa umugenzuzi.
Itotezwa rishingiye ku gitsina : Ukuntu kose kudahwitse kurebana no gusaba gukora imibonano mpuzabitsina cyangwa ubundi buryo bwose bwo gutesha agaciro. Gufata ku ngufu bishingiye ku rwego uriho mu kazi, ibi bikaba biba ari uko umuntu azana imirongo ngenderwaho ishingiye ku kazi ibi bikaba byazana iterabwoba, guhunga cyangwa ahantu buri wese atumva yisanzuye. Ubu bwoko bw‟ihohotera bukoreshwa n’abakoresha, abagenzuzi, cyangwa abantu mukorana ku kazi, abarimu, cyangwa undi muntu wese uri mu mwanya runaka ugufiteho ububasha cyangwa ushobora kukugenzura mu bintu runaka.
Ubucakara bushingiye ku gitsina hagamijwe kwishimisha : iteshagaciro iryo ariryo ryose ku birebana no kuba umuntu atishoboye, itandukaniro mu bijyanye n’ingufu cyangwa se n’icyizere kugira ngo umuntu akoreshe undi imibonano mpuzabitsina. Hazamo ibijyanye no gushakamo inyungu y’amafaranga, imibereho cyangwa politiki ubikuye mu guhatira umuntu gukora imibonano mpuzabitsina, ubu buryo ni bumwe bwo kugira ngo umuntu yigarurire undi (kuba imbata mu gukora imibonano mpuzabitsina, guhatira kwambara ubusa cyangwa kutambara, guhatira umuntu gushyingiranwa n’undi, kujya mu gukina filme z’abasambana cyangwa gukora uburaya, imibonano mpuzabitsina igamije ubucuruzi, servisi, gufasha, cyangwa ubucakara bushingiye ku gitsina). Ubu buryo bw‟ihohotera bukoreshwa nabwo n’umukoresha, umugenzuzi, cyangwa mugenzi wawe cyangwa n’undi muntu uwo ari we wese uri ku rwego ruri hejuru yawe cyangwa se na none ukugenzura.
Guhatira kurongorwa mu kibuno : Guhatirwa kurongora mu kibuno, akenshi hagati y‟umugabo ku mugabo cyangwa umugabo ku mugore. Ubu buryo bwo bukorwa na buri wese n’icyo yaba ari cyo mu muryango, n’ububasha yaba afite.
Guhatirwa kuba indaya : guhatirwa gukoreshwa imibonano mpuzabitsina kugira ngo uhabwe ibintu runaka bifatika, serivisi, gufashwa, akenshi usanga byibasira abagore batishoboye, cyangwa abakobwa batabasha kwiha ubwabo cyangwa ibyo baha abana babo. Ubu buryo bw’ihohoterwa bukorwa na buri wese mu muryango kuko afite icyo abarusha, kuko hari umutungo afite ubariye mu mafaranga cyangwa se kuko afite ububasha bwo kugenzura uwo mutungo, urugero : Abakozi bashinzwe ibikorwa by’ubutabazi.
Ihohoterwa rishingiye ku gitsina nk’intwaro y’intambara cyangwa iyicarubozo : Ibyaha byibasira inyokomuntu bishingiye ku gitsina, harimo gusambanya ku ngufu, kugira umucakara bishingiye ku gitsina, gukuramo inda ubishaka, cyangwa gufunga kubyara, guhatira gusama inda, guhatira kubyara. Ihohoterwa rishingiye ku gitsina nk’uburyo bwo guhindura umucakara cyangwa iyicarubozo bisobanurwa nk’uburyo cyangwa ikintu cyose gituma habaho ukubabara gushingiye ku bitekerezo cyangwa ku mubiri kugira ngo hagire amakuru runaka agerwaho, kugira ngo hagire ibyo ujyamo nk’idini (imyemerere.) cyangwa se igihano kivuye k’uwahohotewe, cyangwa se na none gutera ubwoba undi muntu cyangwa gusenya, haba ku gice cyangwa muri rusange, haba ku gihugu, ubwoko, cyangwa se idini. Ubu bwoko bw‟ihohotera akenshi bukorwa, cyangwa na none bugashyirwa mu bikorwa n‟abasirikare, abapolisi, hamwe n‟utundi dutsiko twitwaje intwaro cyangwa se utundi dutsiko turi mu ntambara.
Byavuye mu mfashanyigisho igenewe amahugurwa ku ihohoterwa rishingiye ku gitsina yateguwe na Minisiteri y’uburinganire n’Iterambere ry’umuryango.
Urwego News
Imyororokere
Amoko y’ ihohoterwa rishingiye ku gitsina
Ihohoterwa rishingiye ku gitsina rifite amoko menshi. Aya ni amwe muri yo nkuko tubikesha imfashanyigisho ya Ministeri y’Uburinganire n’Iterambere ry’umuryango :
Labels: abagore


text:
Muntu utuye cyangwa ugenda mu Mujyi wa Kigali isange muri Fantastic Restaurant aho ushobora gusanga serivisi nziza zigezweho kandi zinoze.
Muntu utuye cyangwa ugenda mu Mujyi wa Kigali isange muri Fantastic Restaurant aho ushobora gusanga serivisi nziza zigezweho kandi zinoze.
Umwihariko ni uko ku mafunguro yo ku manywa, Fantastic Restaurent ikomeje kugenera abayigana promotion igizwe ahanini n’ ibinyobwa mu rwego rwo kubagusha neza mu bihe by’ ikiruhuko cya saa sita.
Wifuza Regime gana Fantastic Restaurant
Iyo uganiriye n’ abantu benshi bagize amahirwe yo gufata amafunguro n’ ibinyobwa muri Fantastic Restaurent bemeza ko niho ho nyine hategurwa ibiryo by’ amoko yose kandi bitetswe n’ abahanga babyigiye mu nzego zo hejuru z’ amashuli.
Si ibyo gusa, kuko muri urwo rusobe rw’ amafunguro umuntu wese ashobora gusangamo ibyo yifuza cyangwa se ibyo yasabwe n’ inzobere mu gutanga inama mu by’ imirire(nutritionists).
Ku bifuza kandi kubikorerwa batiriwe baza kuri Restaurant babasangisha ibyo bifuza aho bari.
Igitaramo cya muzika igezweho
Kubifuza gahunda yo gutaramirwa n’ ibyamamare mu muziki bakihitiramo bitewe n’ umunsi umuziki bakunda ucurangirwa ntibagatangwe.
Abakunda umupira mpuzamahanga
Abakiliya ba Fantastic barakurikirana imikino yo hanze nk’ abari ku bibuga byo muri Brezil kubera za Ecran babateguriye, aho umuntu ubyifuza ashobora gukurikirana imipira ine itandukanye .
Abifuza kurushaho kugira ibihe byiza ,tubibutse ko Restaurant Fantastic iherereye mu mujyi wa Kigali rwagati ahateganye n’ inyubako ndende ya Kigali City Tower(KCT) iri mu mujyi wa Kigali.
Umulisa Afisa – imirasire.com


text:
UWASE(VAVA) UMUKOBWA WO KURI FB
Ep10
.
ubwo nakangutse nko mumasaa 10h mbona inzu
yanjye yose irangaye, niko kubyuka mbona munzu
hose hari umuntu urangije kuhakora amasuku,
nsohotse nsanga hanze hanitse imyenda nari
nambaye dimache, ubwo niko kubaza mere wari
wicaye aho hanze(nyir’icyo gipangu) nti: “ese
mere ninde waje kunsura?” nawe ati: “ni cherie
wawe” nti: “ngo chr wanjye?,
ubwo chr wanjye
ushatse kumbwira ninde?” nawe ati: “hmm, ufite
bangahe c?” ubwo ncecekaho gato, arongera ati:
“ni wawundi mwazanye gukodesha ino nzu” ubwo
nahise mumenya(kuko njya kuyikodesha
narindikumwe na denyse akanamfasha
kuyishyura) ubwo nahise mera nkutunguwe
ndamubaza nti nonese ko ntarikumubona
yagiyehe nawe ati: “ambwiyeko agiye aho ruguru
kw’ibotique ahita agaruka” nanjye nti “eeeh”
ngiye kwisubirira munzu numva aravuze ngo
bawitonze kugenda haribyo nshaka ko tuganira,
ubwo nanjye mfata agatebe ndicara atangira
kumbwira ati: “ese wabaye iki aho mumaso”
nanjye ndamubeshya nti: “ninzu yankoboye
nijoro” “hmm ngo harya wiyemeje kuba
umubeshyi?” “oya ariko….”
ahita anca mwijambo
ati: “ntacyo reka ibyo tubyihorere kuko sibyo
naringuhamagariye ahubwo mbwira(abivuga ari
sirioux) ati “denyse uramukunda?”, ubwo nanjye
nahise mera nkuwikanze kubwicyo cyibazo
ambajije mpita ndamubwira nti: ” ndamukunda pe,
nonese kuki umbajije icyo cyibazo?” “nonese kuki
umuca inyuma?” mumutima nti uyu mugore
agamije iki ra, gusa nahise nimagine ko denyse
yamubwiye ibyo namukoreye mpita ndamubwira
ni defander bya ntakigenda nti: “erega njye
ntabwo muca inyuma ahubwo nuko haribyo
yabonye muri 4ne yanjye agahita yirakaza
ntanumve ibisobanuro muha” nawe ati: “turetse
ibyo c, njyewe ejo sinakwiboneye uzana
umukobwa munzu yawe, gusa njyewe icyo
naringamije kwari ukukugira inama ngo umese
kamwe kuko niba utangiye ibyo ungana utyo
uzageza igihe ushinga urwawe rugo ukora
ibirenzeho kandi sibyiza”(uyu mumama nawe
yakundaga kungira inama cyane tukanisanzurana
ho.) ubwo ntaragira icyo ndenzaho denyse nawe
aba araje afite akambaraje kuzuyemo ibintu
aradusuhuza, birantungura cyane kuko nabonaga
yishimye wagirango ntan’icyabaye hagati yacu.
ubwo aba aravuze ngo ”
ndabarogoye c konje
muri kuvuga mwambona mugaceceka?” mere ati:
“hoya ntakibazo” denyse: “ok ntacyo nimukomeze
mwiganirire nanjye njyiye kubika tuno tuntu, ahita
yikomereza ubwo mere(nyirigipangu niko
namwitaga) aba arambwiye ati: ” jyenda
muganire nanjye reka ndebe icyo nkora ubwo
nanjye ndagenda ariko mfite amasoni menshi
musanga mugikoni aho yaragiye guteka imboga
birantungura mbonye n’umuceri wahiye(uyu
mukobwa nicyo namukundiraga kuko yakundaga
gukora cyane ahubwo sinzi nimpamvu atari
yagiye kukazi) ubwo naramwegereye namubuza
nti: “kutagiye kukazi c?”
nawe ati: “navuyeyo”
“ngo wavuyeyo?” “yego nasabye uruhushya ngo
nze ngufashe kuko nabonaga utameze neza”
“ibyo bigatuma uva kukazi ngo nijye uje kureba?”
aba arahindukiye ansoma mugahanga ati: “erega
ndagukunda” nanjye mbura icyo musubiza
arongera ati: “ese urumva umerewe ute ko nasize
ugisinziriye?” “neza ariko ndumva umutwe
wagirango bahacanyemo harimo kwaka” nawe
ati: “habuza nicyi kwaka c nibyo warayemo” ubwo
mera nkuwikanze nti: “ngo ibyo narayemo,
nibihe?” ubwo nawe atangira kumbwira uburyo
nasinze nkarwana ubwo nawe yahanyuze atashye
abona hari abantu benshi nikokuza kureba
icyahabereye asanga nijye uhari ubwo niko
kuhankura arancyura(uyu mukobwa yari umukire
kuko yarafite naka rav4 ke bwite ahubwo sinzi
nimpamvu yanyemeye ndi ntaho nikora) ubwo
niko kundyamisha ubundi afunga inzu arataha
mugitondo niko kuza kureba uko naramutse
mumutima nti(ubanza atari gusa ahubwo
naramuhaye n’idawa t)
ubwo imyaka yarahiye
turarya tujya muri douche turangije aramperekeza
njya kwamuganga banyandikira utunini
baranampfuka aho nari nakomeretse ubundi
turataha nanjye musaba imbabazi kubyo
namuhemukiyeho nana musezeranya ko
bitazongera nawe ambwira ko yambabariye kuva
ubwo natangiye kureba uko nashwana na vava
ubundi ubundi nkakomezanya n’ikibasumba
cyanjye gusa ntibyampiriye kuko hashize
nibyumweru 2 nibwo vava yampamagaye ansaba
ko twahura ko haricyo ashaka kumbwira……
IBI BYO NONEHO NAMENYA ARI IBIKI RA???
Ep 11 loading…


text:
JORIJI, aba abwiye mama we ati : uziko nahamagaye numero ya Papa nkitabwa n’undi mugore?
Umugore : Ya nyana y’imbwa yongeye kunsha inyuma?
Aho umugabo atahiye:
Umugabo : Chérie !
Umugore : Gashirire amenyo wa muhehesi! (inshyi zirangira kurisha, umugabo atazi icyo azize) . Abaturanyi barahurura bahamagara abapolisi baraza.
Afande : mutuze mutubwire uko byagenze.
Umugore : JORIJI, ngwino uvuge ibyo umugore mwavuganye yakubwiye!
JORIJI (araza) : Nahamagaye Papa, umugore ntazi aritaba arambwira ngo “Hello, umurongo mwashakaga ntushoboye kuboneka, wongere mu kanya”. Ubwo yahise atangira kuntuka mu zindi ndimi mpita mukupa, menya ko yari kumwe na Papa !
Umugore yahise agwa igihumure, nakanguka ndababwira ibyakurikiyeho 🤸🏻♂🤸🏻♂🤸🏻♂


text:
Ibintu 9 abagabo bubatse bagomba kwirinda
Nubwo usanga abantu benshi bibwira ko kugira urugo rwiza abagore aribo bafitemo uruhare runini hari ubwo byanga bikagenda nabi kandi impamvu ituruka ku mugabo.
Umugabo wubatse akaba ashaka umunezero mu rugo rwe, nawe hari uruhare asabwa gutanga yirinda ibi bikurikira.
Kudahahira urugo : Usibye ko ibintu bigenda bihinduka n’umugore akaba yahahira urugo. Ubusanzwe inshingano nini yo gushaka ibitunga urugo iba ikwiye kujya ku mutwe w’umugabo. Niba uri umugabo ariko ukaba utajya uhangayikishwa n’ibintunga abagize umuryango wawe no kubashakira iterambere, icyo gihe uba uri gusenya urugo rwawe.
Birashoboka ko umugaba yabura akazi ariko ibyo bikaba ari impanuka bitari ibintu bisanzwe muri kamere yawe, kandi n’imbaraga ushyira mu kagashaka nazo hari ubutumwa ziha abagize umuryango.
Irinde guha urugero rubi abana bawe : Niba uri umugabo mwiza wari ukwiye no gutekereza ku rugero uri guha abana bawe. Tekereza uko witwara iyo hari ikikurakaje n’abana bahari. Irinde kuba wasuzugura umugore wawe, kumubwira nabi, kumukubita imbere y’abana n’ibindi. Icyo gihe uba ubwira abana bawe cyane cyane ab’abahungu ko gufata nabi umugore nta kibazo kirimo. Usanga akenshi ibyo abantu bakora iyo bamaze gushinga ingo ari ingaruka z’ibyo bakuye mu miryango barerewemo. Tekereza rero ku rugero uri guha abana bawe.
Irinde kuba umunyagitugu mu rugo rwawe : Abagabo bamwe bibwira ko kugirango babone icyubahiro mu rugo rwabo ko bagomba kuba abanyagitugu. Icyo gihe ushobora kubona igitinyiro nabwo mu buryo bubi. Ukabwira umwana ikintu akagikora kuko agutinye, umugore bikaba uko ariko ntabikore kuko akubashye. Tega amatwi abagize umuryango, baba abana ariko cyane cyane umugore wawe. Ureke nawe agire uruhare mu bikorwa muteganya, atange ibitekerezo n’ibindi.
Kugira ibindi ushyira imbere bitari urugo rwawe : kugira inshuti ni byiza kuko hari byinshi zifasha ariko iyo uziritushije umugore wawe n’abana bawe icyo gihe uba ushaka ko urugo rwawe rusenyuka cyangwa se rukabura amahoro.
Kutagirana ibiganiro n’uwo mwashakanye : Abagabo batazi kubahiriza inshingano zabo nibo bima umwanya abo bashakanye ugasanga nta ngingo n’imwe bashobora kuganiraho ngo bayifatire umwanzuro bari hamwe.
Kuganiriza undi mugore ububi bw’umugore wawe ugamije ko akwitaho : Guca inyuma umugore wawe ubwabyo ni bibi cyane ariko noneho iyo witwaje kugenda uvuga ububi bw’umugore wawe wenda unamubeshyera ngo ukunde ubone ukwitaho uba nawe ubwawe wihemukira.
Gukoreza umugore wawe imitwaro adashoboye : gutekereza ko imirimo yose izakorwa n’umugore wawe nabyo bishobora kumubera umutwaro. Hari ubwo umugore aba yarataye icyo twakwita inshingano ze akagufasha guhahira urugo kandi ari inshingano zawe ariko na none ugashaka ko akomeza no gukora ya mirimo yindi yo mu rugo uko yakabaye.
Umugore wawe yagerageza ibiri ngombwa ariko nawe ukaba wamufasha bikamworohereza ndetse usanga binarushaho kumushimisha niyo waba wakoze akantu koroheje.
Guha agaciro gake umugore wawe ukamurutisha umuryango wawe : umugore wawe niwe ukwiye kuba nimero ya mbere. Niba utabyumva neza wagira ibyago ugasanga n’umuryango wavutsemo ariko ubyifuza, uzakugusha mu mutego wo kubumvira kurusha uko wumva umugore wawe bibe byagusenyera.
Ibi ni bimwe mu bintu by’ingenzi umugabo wamaze gushinga urwe rugo aba akwiye kureka burundu bikamufasha nawe kugira uruhare atanga mu kubaka urugo rwiza kuko urugo rwiza rutareba umugore gusa.
Gracieuse Uwadata


text:
.Imiterere y’intoki ze ikomeje kuushyira mu mazi abira
.Kuba ateye mu buryo budasanzwe byamubujije amahirwe yo kwiga
.Afite icyizere cyo kuzakira n’ubwo abaturanyi be bavuga ko yavumwe
Ku myaka 12 y’amavuko, Tarik akomeje gutereranwa n’abaturage b’aho avuka bamuziza uko aremye, kuko uyu mwana afite intoki zipima cm 30. Ibi byatumye abarimu banga ku mwakira ku ishuri kuko ngo yari gutera ubwoba abandi bana, n’aho abaturage b’aho atuye bo bamwita idayimoni abandi nabo bakavuga ko yavumwe.
Uyu mwana yabuze uburyo bwo kwivuza iyi ndwara bivugwa ko idakira, dore ko hashize ihige Se yitabye Imana, abandi bagize umuryango we bakaba badafite ubushobozi bwo kumuvuza.
Tarik kuri ubu ubana na nyirarume yatangaje ko afite icyizere ko azakira iyi ndwara ye idashobora gutuma hari ikintu na kimwe akora bitewe n’imiterere y’intoki ze.
Yagize ati”Ndashaka gukira iyi ndwara, ndashaka kumera nk’abandi bana bajya ku ishuri kandi ngakina nk’abandi bana. Mfite icyizere ko nzakira.”
Tarik nta kintu na kimwe abasha gukora yaba kurya, gukaraba n’inindi abifashwamo na Hargyan nyirarume babana.
Amafoto atandukanye agaragaraza imiterere idasanzwe y’intoki za Tarik:
Sangiza iyi nkuru inshuti zawe kandi utange ibitekerezo maze dufatanye kugwiza ubumenyi ndetse tunasobanukirwa urukundo turusheho kubaho twishimanye n'abo dukunda. Umusanzu wawe ni inkunga ikomeye


text:
Gahunda zo kuzamura abatishoboye, igisubizo ku bumwe n’ubwiyunge
Yanditswe na MUKAGAHIZI ROSE
Abanyarwanda basaga 80% bagaragariza Komisiyo y’Igihugu y’Ubumwe n’Ubwiyunge (NURC) ko gahunda za Leta zigamije gukura abaturage mu bukene zifite akamaro mu guteza imbere ubumwe n’ubwiyunge, nk’uko bigaragazwa n’Ubushakashatsi “Rwanda Reconciliation Barometer” bw’iyi Komisiyo.
Ubu bushakashatsi bwakozwe mu mwaka wa 2015, bugaragaza ko gahunda za Leta zirimo Ubudehe, Vision Umurenge Program (VUP), Girinka n’izindi; ziha amahirwe angana Abanyarwanda bose kuko zifasha abadafite amikoro gutera imbere, kandi zikabafasha kwishyira hamwe no kwiyunga ubwabo.
Muteteri Claudine, umukozi ushinzwe imibereho myiza mu murenge wa Rusiga, mu karere ka Rulindo, avuga ko gahunda ya VUP igizwe n’inkunga y’ingoboka ihabwa abantu bashaje badafite umuntu n’umwe mu miryango ushoboye gukora, hakaba n’igice kindi cyo gutanga imirimo ku bashoboye gukora bagize imiryango iri mu kiciro cya mbere cy’ubudehe, kugira ngo umushahara bahembwa ubashe kubatungana n’abatishoboye bo muri iyo miryango.
Muteteri akomeza asobanura ko VUP inafite ishami ry’ubufasha bukomatanyije, aho imiryango imwe n’imwe ihabwa inkunga y’ingoboka n’umushahara w’imirimo y’amaboko ndetse n’amatungo magufi atatu wihitiyemo; cyangwa zimwe muri izo nkunga.
Asobanura kandi gahunda y’Ubudehe, ko muri buri mudugudu hatoranywamo umuturage utishoboye buri mwaka, agahabwa amafaranga ibihumbi mirongo itandatu yakwifashisha mu kwiteza imbere.
Indi gahunda akomeza asobanura ni iy’Ikigega FARG gifasha abarokotse Jenoside yakorewe Abatutsi batishoboye, bamwe bakaba bahabwa inkunga y’ingoboka gusa ariko abageze mu za bukuru b’inshike bakitabwaho mu buryo bwihariye.
Indi gahunda ifasha abatishoboye ni Girinka, aho muri buri mudugudu batoranya abaturage bakabatondekanya hashingiwe ku bakennye kurusha abandi, buri muryango utahiwe ukajya uhabwa inka; yaba ibyaye inyana ya mbere uwo muryango ukayigabira undi muryango utishoboye.
Muteteri akomeza agira ati “Ibi bikorwa byo gutoranya abaturage batishoboye no kubafasha bishimangira urukundo kuko bibera mu mudugudu, abaturage ubwabo bakihitiramo abagomba gufashwa kandi abo bafashijwe bishyira hamwe bagakora amatsinda yo kwigishanya no gufashanya. Byongeye kandi, abantu bari bazi ko batatunga inka na bo barazifite”.
Umuturage utuye i Rusiga ashima Leta y’Ubumwe iyobowe na Perezida wa Paul Kagame kuba yarabanje kubigisha ‘Ndi Umunyarwanda’, ibasobanurira ko abaturage bose ari bamwe, izina Umuhutu, Umututsi cyangwa Umutwa ritagihabwa intebe.
Agira ati “Amatsinda duhuriramo turi ingeri zitandukanye, nta muntu uvuga ngo uriya ni Umututsi, Umuhutu, cyangwa Umutwa; turahura tukaganira, abantu banasabanamo imbabazi. Nabaye Perezida w’urukiko Gacaca, nyuma y’aho rurangirije imirimo hari umuntu turi kumwe mu itsinda wavugaga ko azanyica kuko ngo natumye acibwa amafaranga menshi, ariko twarahuye ansaba imbabazi”.
Mugenzi we warokotse Jenoside ashimangira ko imibereho ye yazamuwe n’inkunga yahawe yo kubakirwa inzu na FARG, akaba afashwa na VUP; ndetse akaba ahamya ko abanye neza n’abo bari kumwe mu itsinda bamusabye imbabazi nyuma yo kumwicira abantu muri Jenoside yakorewe Abatutsi mu 1994.
Abaturage bahabwa inkunga zitandukanye barimo abarokotse Jenoside, abahungutse bavuye mu mahanga n’abakoze Jenoside barangije ibihano ndetse bakabisabira imbabazi; bashimangira ko ibikorwa byo kuremera abatishoboye nta vangura ribigaragaramo rishingiye ku mateka ya buri wese.
Baba abayobozi mu nzego z’ibanze n’abaturage bahabwa izi nkunga bashimangira ko uretse kuzamura imibereho yabo, gahunda zigamije kubakura mu bukene zishimangira urukundo zikanateza imbere ubumwe n’ubwiyunge.
TANGA IGITEKEREZO
Leave a Reply
Be the First to Comment!


text:
Kuva 3&4
Uyu munsi nashoboye gutekereza cyane ku muhamagaro wo gukorera Imana nsanga ukomeye cyane.
Nifashishije ubuzima bwa Mose, nashoboye kwigamo ibintu byinshi birimo ibikurikira:
1) Imana ntabwo ijya ihamagara abantu basanzwe biteguye kuyikorera ahubwo ijya iteguza kandi igategura abo ihamagaye. Urebye Mose, Samuel, Yesaya, Yeremiya, Pawulo, ....urasanga bose batari biteguye gukorera Imana. Imana ibasanga niyo yabateguje kuyikorera aba ari nayo ibategura.
2. Igihe cyose umuntu agitekereza ko ashoboye umurimo w’Imana akora, aba ataragera urugero nyarwo rwo gukorera Imana. Mose yigeze kugira ishyaka ryo gukorera Imana ndetse anagerageza kuyikorera mu gihe cye. Nyamara ntabwo byakunze. Impamvu ni uko, tudakorera Imana mu gihe cyacyu ahubwo tuyikorera neza mu "gihe cyayo".
3. "Igihe cy’Imana" yashyizeho cyo kuyikorera nicyo "gihe cyacu cyiza" cyo gukora. Abantu benshi bahagurutse gukora ariko bahaguruka mu gihe kitari icy’Imana. Bahagurutse gukora mu gihe kitari icyo Imana yageneyemo kubakoresha. Bananijwe n’uko bari gukorera mu gihe cyabo.
4. Iyo igihe Imana yagennye gukora cy’umuntu kigeze, ikibazo cy’ubushobozi kirakemuka. Nasanze ubushobozi ndetse n’ubushobozi buke biterwa n’igihe umuntu akoreyemo ndetse n’umuhagurukije gukora.
5. Uwo Imana ihamagaye kuyikorera imuha n’ubushobozi bwuzuye bwo gukora. Mose yatanze impamvu zigera kuri 5 nyazo zigaragaza ko adashoboye gukorera Imana ariko byarangiye akoze neza. Ibi byatewe n’uko Imana yamuhamagaye hageze kandi nawe ashyitse.
6. Igipimo cy’ubushobozi bwo gukorera Imana ntikigirwa n’abantu ahubwo gifitwe n’Imana yonyine. Ntabwo ari Mose wemeje ko igihe n’ubushobozi bwo gukora bigeze. Nta n’ubwo ari abantu bamubonyemo ubushobozi ahubwo ni Imana. Ikibabaje n’uko abantu bapimira ubushobozi bwo gukorera Imana kubyo biyiziho ubwabo cyangwa ku bivugwa n’abantu.
Imana irakuvugaho iki? Icyo ivuga nicyo nyacyo. Va ku byo wivugaho, ibagirwa n’ibyo abantu bakuvugaho. Shaka kumenya icyo Imana ikuvugaho.
Mugire igitondo cyiza mwese. Ndabakunda.
Dr Fidèle MASENGO, Umushumba Foursquare Gospel Church Kimironko masengof@yahoo.fr


text:
Gutegeka kwa kabiri 32:11-12 Nk’uko ikizu gikangura ibyana byacyo, Kigahungiriza amababa hejuru yabyo, Kigatanda amababa kikabijyana, Kikabiheka ku mababa yacyo, Ni ko Uwiteka yari umuyobora wabwo wenyine, Nta mana y’inyamahanga yari kumwe na bwo.
Kiriya gice cya 32 kiri mu bice byitirirwa Indirimbo za Mose. Mose yabanje kuririmba indirimbo ya mbere bamaze kwambuka inyanja itukura (Kuva 15). Iyi ndirimbo ya kabiri ivugwa mu Gutegeka kwa kabiri 32 ni iyo yanditse amaze imyaka 40 mu butayu. Yayanditse ari mu minsi ye ya nyuma arimo asezera.
Mose yifashishije ikizu ashaka kuvuga uburyo Imana yitaye (God’s providential care) ku bwoko bw’Abisiraheli mu butayu.
Ikizu ni inyoni iguruka hejuru, igira umuvuduko ukabije, ireba kure kandi igira imbaraga nyinshi. Ntabwo itegura ibyana byayo nk’uko izindi nyoni nto zitegura ibyana byazo. Itabiteguye neza byaba "imishwi".
Hari amasomo meza twigira ku kizu n’uburyo gitegura ibyana byacyo:
1) Ikizu cyubaka icyari cyacyo mu mpinga y’umusozi kandi mu bushorishori bw’igiti. Icyari cy’ikizu kigizwe n’ibyatsi byoroshye n’ibiti by’amahwa. Iyo ibyana bitangiye kumera amababa, ikizu gisenya ibyatsi kigasigamo amahwa. Ibi bituma ibyana byaco biva muri "confort". Kibikora kigamije kubyigisha. Hari igihe natwe Imana idukura muri "confort zone" igamije kutwigisha.
2) Iyo ikizu cyigisha ibyana byacyo kuguruka kibinyuza mu buzima bukomeye. Gutumbagira hejuru bisaba guhangana n’ikirere kirimo umuyaga. Ikizu kigurukana ibyana byacyo ku mababa cyagera hejuru cyane kikabahanura. Iyo hagize ugira ikibazo kimutegera amababa. Uko niko Imana itwigisha gutumbagira mu kwizera. Yemera ko duhura n’ibigeragezo ariko ikadutegera amababa. Ubuzima bwa Mose, Dawidi (igihe cya Goliath), Daniel na Bagenzi be...ni ingero zikomeye.
Urimo uranyura mu bihe bikomeye none? Imana irimo kukwigisha. Igukurikiranira hafi. Ibuka ko iyakoze bya bindi ishobora gukora n’ibyo uyisaba.
Umunsi mwiza kuri mwese.
Ndabakunda.
Dr Fidèle MASENGO, Foursquare Gospel Church Kimironko masengof@yahoo.fr


text:
Inyama y’umwijima ni inyama ifite akamaro kenshi mu mubiri. Muri iki gihe rero abantu benshi bagira ibibanezeza byinshi nko kunywa inzoga nyinshi gusa ntibamenya ko hari ibice by’umubiri biba byangirika.Umwijima ni inyama yo mu nda yangizwa no kunywa alukolo (Alcohol) nyinshi.
Ese ibinure ku mwijima bisobanuye iki?
Ibinure byinshi ku mwijima cyangwa se Fatty Liver/ Hepatic steatosis ni igihe umwijima wawe uba ubitse ibinure byinshi kuburyo bishobora gutuma udakora neza ndetse bikaba byatuma ubyimba.Ubusanzwe umwijima ugira ibinure bike ariko iyo byabaye byinshi biba ari ikibazo.Bavuga ko umwijima wawe ufite ibinure byinshi iyo hagati ya 5% na 10% by’ibiro by’umwijima bigizwe n’ibinure.
Ese byaba biterwa n’iki?
Impamvu ya mbere itera kugira ibinure byinshi ku mwijima ni ukunywa cyane ibintu bifite Alukolo (Alcohol), ni ukuvuga kunywa inzoga cyane.Gusa nanone no kubatazinywa nabo bashobora kugira icyo kibazo. Akenshi ibinure byirunda mu mwijima iyo umubiri wawe ubika ibinure byinshi cyangwa se utabasha kubishwanyaguza vuba vuba.
Ibyo binure rero byibika mu turemangingo tw’umwijima bityo bigatera uburwayi bwo kugira ibinure byinshi ku mwijima (Fatty Liver Disease). Kurya ibintu bikize ku binure no ku masukari nabyo bishobora kugira uruhare mu kugira ibinure byinshi ku mwijima.
Dore izindi mpamvu zishobora kubitera:
Ibimenyetso byakuburira:
Ubusanzwe ibimenyetso ntabwo bihita bigaragara ariko ushobora kumva uhora unaniwe cyangwa se kumva utameze neza mu gice cy’ibumoso aho umwijima uherereye. Gusa nanone,ibinure byinshi bituma umwijima ubyimba.
Iyo umwijima wawe wabyimbye ushobora kugaragaza bimwe muri ibi bimenyetso bikurikira:
Iyo bikomeje, umwijima ugatangira no kwangirika (cirrhosis),utangira:
Dore zimwe mu nama zagufasha kwirinda ibinure byinshi ku mwijima:
Wari uziko hari imiti myimerere yafasha umwijima wawe?
Ni byiza kwirinda,ugerageza bimwe mu byo twavuze haruguru,gusa ushobora kuba warabwiwe na muganga ko ufite ibinure byinshi ku mwijima cyangwa se ko umwijima wawe uri kwangirika.
Ubu habonetse imiti myimerere ikozwe mu bimera kandi ikaba yizewe ku rwego mpuzamahanga kuko ibifitiye ibyemezo mpuzamahanga (twavuga nka:FDA:Food and Drug Administration,n’ibindi).Iyo miti rero ikaba ifasha uturemangingo tw’umwijima kutangirika, ituma umwijima utabika ibinure byinshi n’imyanda ituma amaraso atembera neza mu mwijima,.Ikindi ni uko iyo miti myimerere, ihangana cyane na Virus zitera Hepatite bityo umwijima wawe ugakora neza.
Muri iyo miti twavugamo nka:Livergen capsule,A-Power capsule, Cordyceps plus Capsule, Soybean Lecithin capsule...
Iyi miti yose ni myimerere kuko ikomoka ku bimera kandi ikaba ntazindi ngaruka igira ku buzima bw’uwayinyweye. Uyikeneye wagana ivuriro Horaho Life aho rikorera kwa Rubangura muri Etage ya 3 mu muryango wa 301 cyangwa ukabahamagara kuri 0789433795.


text:
ABANTU BA KERA
Zheng He
“Twakoze urugendo rureshya na li * zirenga ibihumbi ijana turi mu nyanja yuzuyemo imiraba ikaze. Twubuye amaso tureba hakurya y’inyanja, maze tuhabona akarere gatuwe n’abanyamahanga . . . Ibitambaro by’ubwato bwacu byagendaga byizunguza mu kirere nk’ibicu. Twanyuze muri iyo miraba yari ikaze nk’abagenda mu muhanda munini. Ubwato twarimo bwagendaga amanywa n’ijoro, bunyaruka nk’inyenyeri.”—Amagambo yo mu kinyejana cya 15 yabonetse mu mugi wa Changle, intara ya Fujian mu Bushinwa, ashobora kuba yaravuzwe na Zheng He.
UBUSHINWA ni igihugu gifite ibintu byihariye. Ni kimwe mu bihugu binini ku isi, kandi ni cyo gifite abaturage benshi ku isi. Abaturage bacyo bubatse icyo bise Urukuta Runini, akaba ari umwe mu mishinga y’ubwubatsi ihambaye yabayeho mu mateka. Amato manini yubatswe n’Abami b’Abami b’ubwami bwa Ming bwo mu Bushinwa, ari bo Yongle na Xuande, yari manini cyane kuruta andi yose yubatswe mu binyejana bitanu byakurikiyeho. Umusare mukuru w’ayo mato yari Umwisilamu wo mu majyepfo y’uburengerazuba bw’u Bushinwa witwaga Zheng He.
UBUBASHA, UBUCURUZI N’AMAKORO
Dukurikije inyandiko ibonekamo amagambo yavuzwe mu ntangiriro y’iyi ngingo, Zheng He yari agamije “kugaragaza ko (ubwami) bufite ububasha bwo guhindura ibintu, no kugirira neza abaturage bo mu bihugu bya kure.” Iyo nyandiko ikomeza ivuga ko izo ngendo zatumye “ibihugu bya kure cyane n’ibyo ku mpera z’isi biyoboka [u Bushinwa] . . . abanyamahanga bo hakurya y’inyanja . . . bakaza gusura [ingoro y’umwami] bamutuye amakoro n’ibindi bintu by’agaciro.”
Intego abami b’ubwami bwa Ming bari bafite muri izo ngendo ntivugwaho rumwe. Hari abumva ko Zheng He ari ambasaderi mwiza w’igihugu cy’igihangange ariko cy’amahoro. Abandi babona ko yari agamije gukomeza kwigarurira ibihugu bategekaga. Abategetsi bakiraga neza Zheng He yabahaga impano zitagira uko zisa, kandi akabashyigikira mu rwego rwa politiki. Ariko abangaga kugandukira umwami w’abami wa Ming no kumuha amakoro, yarabigaruriraga akabagira imbohe. Izo ngendo za Zheng He zatumye abategetsi benshi bo mu bihugu byari bikikije Inyanja y’u Buhindi bohereza ba ambasaderi mu Bushinwa, kugira ngo bahe icyubahiro umwami w’icyo gihugu.
Uko biri kose, amato ya Zheng He yajyanye mu mahanga ibicuruzwa byo mu Bushinwa bitagira uko bisa, bikoze mu ibumba n’ubudodo. Ibyo bikoresho byari byarakozwe n’abanyabukorikori b’ubwami bwa Ming, byari ibyo gucururiza ku byambu bya kure. Ayo mato yagarukanye imirimbo, amahembe y’inzovu, ibirungo, imbaho zo mu mashyamba y’inzitane n’ibindi bikoresho by’umurimbo Abashinwa bakundaga. Nanone yagarukanye mu Bushinwa inyamaswa ya twiga ivugwaho ko yateje umuvurungano. Ubwo buhahirane hamwe no gusangira ibitekerezo byatumye ibindi bihugu bimenya ko u Bushinwa bwo mu kinyejana cya 15 bwari igihangange.
Izo ngendo zitangaje zaje guhagarara. Nyuma y’imyaka ibarirwa muri za mirongo Zheng He akoze izo ngendo, u Bushinwa bwaretse kohereza ibicuruzwa mu mahanga no kugirana umubano na yo. Kubera ko umwami w’abami mushya w’u Bushinwa n’abajyanama be bari baratwawe n’ibitekerezo bya Konfisiyusi babonaga nta cyo bakeneye mu mahanga, bagerageje kubuza ibindi bihugu kwinjiza amatwara yabyo mu Bushinwa. Ibyo byatumye ayo mato yibagirana, uko bigaragara bikaba byaranasibanganyije amateka avuga iby’izo ngendo. Vuba aha, ni bwo abantu bo muri icyo gihugu no hanze yacyo, bamenye iby’ingendo amato manini ya Zheng He yakoreye mu nyanja.
^ par. 3 li ni urugero rw’uburebure Abashinwa bakoresha. Uburebure bwarwo bwagiye buhinduka mu gihe cy’ibinyejana byinshi. Bavuga ko mu gihe cya Zheng He, li imwe yareshyaga na metero zigera hafi kuri 500.


text:
"Ariko jyeweho ndababwira nti ‘Mukunde abanzi banyu, musabire ababarenganya"- Matayo 5:44
Mu majyepfo ya Leta ya Califonia muri Leta zunze Ubumwe za Amerika, amatorero y’ abakristo cyane cyane ayabirabura, akomeje kwibasirwa bikomeye. Nyuma yuko nta byumweru bibiri bishije Itorero rya Anglican risengerwa mo n’abirabura bo muri Califonia rigabweho igitero kigahitana abantu 9 harimo n’ umupasitori, andi matorero 6 yatwitswe ariko kugeza ubu ntiharamenyekana ababa bihishe inuma y’ ibi bikorwa.
Ikinyamakuru The Washington Post gitangaza ko ubu atatu muri ayo matorero ari gukorwaho iperereza ricukumbuye ngo hamenyekane icyaba cyateye izo nkongi z’umuriro hanamenyekane uwaba abyihishe inyuma.
Inkongi ya mbere yabonetse kuwa 21 Kamena ubwo urusengero rwo hafi cyane y’ ishuri ry’ Itorero ry’ abadventiste b’ umunsi wa karindwi muri Knoxville, Tennessee rwafashwe n’ inkongi y’ umuriro, ikarwangiza bikomeye, n’ ibikoresho byose byo muri uru rusengero birangirika.
Kuwa 23 Kamena urusengero rw’ itorero ryitwa God’s Power Church of Christ ryo muri Macon, Georgia, narwo rwafashwe n’ inkongi y’ umuriro ikomeye. Abashinzwe kuzimya umuriro, bahageze biteguye kuzimya basanga inzugi zirafunze bituma kuzimya bitinda, narwo rurashya. Abayobozi bo muri iyi leta bavuga ko babona izi nkongi ari ikiza atari ibikorwa by’urugomo. Baravuga ibi mu gihe hari ibimyenyetso byinshi bigaragaza ko ari ukwibasira abirabura cyane cyane b’ abakristo bo muri iki gihugu.
Urusengero rw’ itorero rya Briar Creek Road Baptist Church muri Charlotte, mu majyaruguru ya leta ya Carolina, nirwo rwakurikiyeho rufatwa n’ inkongi y’umuriro kuwa 24 Kamena. Muri uru rusengero rwo bivugwa ko ibintu bifite agaciro k’ amadorari y’Amerika asaga 250,000 ari byo byangiritse. Naho kuwa 26 Kamena, urusengero rw’ itorero ryitwa Glover Grove Baptist Church muri Warrenville, mu majyepfo ya Carolina narwo rwafashwe n’inkongi y’umuriro. Kugeza ubu ntakiratangazwa mu buryo bufatika cyaba cyarateye iyi nkongi.
Mu minsi ya vuba cyane, Insengero ibyeri harimo urw’ itorero ry’abapresbyterienne rwo muri Gibson n’urwa Apostolic (the Greater Miracle Temple Apostolic Holiness Church) rwo muri Tallahassee, muri Florida. Hari gukorwa iperereza ku mpamvu zaba zarateye izi nkongi kuko zibasiye amatorero ya gikristo gusa kugeza ubu harakibazwa niba haba hari isano iri hagati y’uku gutwikwa.
Ubuyobozi bwo muri izi Leta (Carolinna na Florida) bufatanyije n’ ibiro by’ urwego rushinzwe iperereza (FBI), Ibiro by’urwego rushinzwe kurwanya ibiyobyabwenge, abashinzwe kurwanya inkongi, kugira ngo hamenyekane imvano y’ izi nkongi niba zaba zinafitanye isano. Kugeza ubu abayobozi batangaza ko ntakimenyetso kigaragaza ko zaba zifitanye isano.
Ibyanditswe byera hari icyo bitubwira, "Ababarenganya mubasabire umugisha, mubasabire ntimubavume"- Abaroma 12:14.


text:
Bamwe mu bagore bo mu Karere ka Rwamagana mu Murenge wa Munyiginya bavuga ko urubuga rw’abagore rwabafashije gukira ihohoterwa ryo mu ngo bongera kugira agaciro
Imbuga z’abagore ni gahunda yatangijwe n’umuryango Rwanda Women’s Network muri Werurwe 2016 akaba ari ahantu abagore bahurira bakaganira ku bibazo bafite cyane cyane ibijyanye n’ihohoterwa ryo mu ngo, n’ubushobozi bafite bwo kwiteza imbere
Murebwayire Olive w’imyaka 45 akaba n’umubyeyi w’abana 2 avuga ko yageze mu rubuga rw’abagore atabanye n’umugabo neza, ariko ubu byose byagiye mu buryo.
Murebwayire yagize ati “Nageze ku rubuga ntabanye n’umugabo neza, ancunaguza ngo nta mutungo mfite, ibijyanye n’umutungo ntarebaho, twakweza ibishyimbo sinshobore kuba nagurishaho ngo ngure umwenda, we akagurisha amafaranga akayanywera, tukaba muri ubwo buzima umwaka ugashira undi ugataha.”
Amaze kubona bimunaniye yahisemo kugana urubuga rw’abagore abatekerereza imibereho ye, bamwigisha uko agomba kwitwara mu rugo n’uko agomba kuganiriza umugabo we akamwereka ko bagomba gufatira hamwe ibyemezo birebana n’umutungo wabo.
Murebwayire ati “Ubu hari icyo byatanze rwose. Dusigaye dushyira hamwe tukumvikana. Hari aho badukuye n’aho tugeze. Ubu ntiyapfa kugurisha ikintu tutabyumvikanyeho nanjye nagize agaciro. Abandi bagore nababwira kugana urubuga kuko ruratwubaka rukanadufasha.”
Nyiramajyambere Josepha we avuga ko atarajya mu rubuga rw’abagore yitinyaga, akumva buri kintu cyose gikeneye amafaranga n’iyo yaba umunyu byarebaga umugabo.
Yagize ati “Kubera ya myumvire yo mu muco, numvaga ko nta ruhare ngomba kugira mu rugo. Umunyu washize mu rugo, numvaga ari umugabo ugomba kuwugura n’iyo nari kuba mfite amafaranga numvaga amafaranga y’umugore ntacyo amara.”
Ngo mu rubuga yigishijwe gutinyuka akumva ko nk’umugore afite ubushobozi bwo gukemura ikibazo mu rugo akaba aba mu matsinda yo kubitsa no kugurizanya ndetse ngo aranaguza agateza urugo rwe imbere.
Nyiramahirwe Chantal ukora mu rubuga rw’abagore rwa Munyiginya avuga ko bakira abantu bahuye n’ihohoterwa ryo mu ngo harimo iryakorewe ku mubiri, iryo ku gitsina ndetse n’iryo ku mutungo.
Nyiramahirwe yagize ati “Hari abahura n’ihohoterwa ryo ku gitsina bagatinya kubivuga, ariko badusanga aho turi bakabitubwira. Tubafasha mu buryo butandukanye, hari abo tuganiriza nk’ufite ihohoterwa ryo ku mutima, turamuganiriza tukamwumva tukabasha kumurema umutima. Hari n’uza yakubiswe tukamuyobora kwa muganga cyangwa se kuri polisi bitewe n’uko bimeze.”
Ngo iyo umugore wahohotewe avuye ku mu rubuga, asurwa mu rugo maze bakaganira n’umugabo bakamwereka uburyo ahohotera umugore we, bakanamwereka icyakorwa ngo bicike hanyuma urugo rumere neza
Yemeza mu mwaka iyi gahunda imaze ishyizweho hari ikimaze guhinduka kinini, kuko abayijemo bose babashije kwigirira icyizere bigobotora ihohoterwa ryari ryarashinze imizi mu ngo zabo.
Kuva urubuga rw’abagore rwa Munyiginya rwatangira, abazanye ibibazo by’ihohoterwa ryo mu ngo bigakwemurwa barenga 280, mu gihe abaganirijwe barenga 2000.
Mary Barikungeri Umuyobozi wa Rwanda Women’s Network avuga ko imbuga z’abagore zashyizweho kugira ngo abagore berekwe ubushobozi bafite, ariko cyane cyane ihohoterwa abagore guhura na ryo barirwanye.
Barikungeri yagize ati “Twabikoze kuko muri kamere y’Umunyarwandakazi adapfa kwiyakira, adapfa kuvuga ibyo abonye, iteka ahora agendera ku byo umugabo we avuze. Twamaze kumenya ko benshi babana n’agahinda kavamo uburwayi, kwiheba no kugira urugo rubi
Twashyizeho imbuga z’abagore ngo bisanzure abarira barire, ariko nibarangiza basubize amaso inyuma bibaze bati uyu muryango wacu tuwubake gute…twagiye tubona byinshi cyane, ariko na none turibaza tuti ko urugo ari urw’umugabo n’umugore n’abana, tuti mwubake imitima yanyu, mwubake ububasha mufite hanyuma musubire inyuma mwubake ingo zanyu.”
Ngo ubu abagore batangiye kumva ububasha bwabo, bagasubira mu ngo bagasobanurira abagabo babo, ndetse ngo benshi barahindutse.
Kuri ubu kandi imbuga z’abagore zakinguriye amarembo n’abagabo, mu rwego rwo kubafasha gukoresha ububasha bafite neza, hakaba hari na gahunda yo gushyira imbaraga mu migoroba y’ababyeyi.
Imbuga 14 ni zo zimaze gutangizwa mu turere uyu muryango ukoreramo ari two Gatsibo, Burera, Musanze, kayonza, Rubavu, Nyabihu, ndetse bakaba bateganya no kwagura zikagera mu gihugu hose.
Mu Rwanda amategeko aha uburenganzira bungana umugabo n’umugore yaba ku mutungo, ubuyobozi bw’urugo, kwiga n’ibindi byinshi


text:
Hari abagabo bamwe na bamwe usanga bikundira abagore bafite amabuno manini bitewe n’impamvu runaka ituma bakunda batyo. Ibi bituma hari byinshi bigenda bivugwa ku bijyanye n’imiterere y’igitsina gore cyane cyane hitawe ku itandukaniro riri hagati y’imiterere y’umubiri w’umukobwa n’umusore, nyamara n’abagore ubwabo usanga hari imiterere badahuje ugendeye ku bigaragara inyuma [forme], aho usanga hari umwihariko w’abagore bafite ibibuno binini bagira mu rwego rwo kwigarurira imitima y’abagabo kurenza abifitiye ibibuno bito.
Ibi bituma abantu benshi bibaza impamvu y’iyi myitwarire iranga abagabo n’abasore iyo babonye ikibuno kinini ku mugore cyangwa umukobwa ari cyo cyatumye Umubavu.com tubakorera ubushakashatsi ngo hamenyekane zimwe mu mpamvu nyamukuru zitera abagabo n’abasore gukunda byimazeyo abagore n’abakobwa bafite amabuno manini. Zimwe mur izi mpamvu harimo izi zikurikira :
1. Ni kamere y’abagabo
Inyigo yakozwe na Gallup, umwarimu muri kaminuza ya Albany, yagaragaje ko muri kamere karemano y’abagabo harimo imyumvire yuko umugore cyangwa umukobwa ufite ikibuno kinini, aba ariwe wavamo umugore ubyara abana neza.
2. Biryoshya imibonano mpuzabitsina
Ku bagabo n’abasore benshi, iyo babonye umukobwa cyangwa umugore ufite amabuno manini kandi aremetse neza, nta kindi bahita batekereza uretse imibonano mpuzabitsina. Abagabo bumva ko umugore uteye atyo ashimisha cyane mu buriri.
3. Bumva ko amabuno manini ariyo afatika
Benshi mu bagabo babajijwe impamvu bakunda amabuno manini, ngo bavuze ko ikibuno kinini kiryoheye kugikorakora. Ibi ni kamere ya benshi mu bagabo kuko akenshi bashimishwa n’ibintu bibiri, aribyo Kureba no Gukoraho. Abagabo rero bashimishwa cyane no gukorakora ku kibuno kinini.
4. Amabuno manini aranepa
Mu gihe cy’imibonano mpuzabitsina, ngo abagabo banezezwa n’umugore ubyibushye cyane cyane ku kibuno kuko ngo bituma umugabo yumva ari kugwa ahashashe kandi hanepa neza cyane kandi hashyushye.
5. Abafite ikibuno kinini bakunze kuba abanyabwenge
Inyigo yakorewe muri kaminuza ya Oxford ngo yagaragaje ko abagore n’abakobwa bafite amabuno manini akenshi baba bafite n’ubwenge bwinshi kurusha abafite amabuno mato. Ibi ngo biterwa n’ibinure byinshi biba ku kibuno, bituma imisemburo yitwa Omega3, yiyongera cyane kandi ari nayo ituma ubwonko bukora neza cyane mu bijyanye n’ubwenge.
6. Bigaragaza umugora ufite ubuzima bwiza
Umugore cyangwa umukobwa ufite amabuno manini ngo bigaragaza ko nta kibazo cy’ubuzima afite, ndetse ngo abagore n’abakobwa bateye gutyo baba bafite ububasha bwo guhangana n’indwara nyinshi nkuko bitangazwa n’abahanga mu by’ubuvuzi.
7. Ikibuno kinini kiratigita
Benshi mu bagabo bakunda kujya mu tubyiniro no mu birori bitandukanye, usanga mu gihe bari kubyina bakunda kubyinana n’abagore cyanwa abakobwa bafite ikibuno kinini, ibi babikundira ko umugore cyangwa umukobwa umeze atyo iyo abyinishije ikibuno gitigita cyane maze bigatera akanyamuneza abagabo.
8. Ikibuno kinini ni ikimenyetso kiranga abagore
Akenshi iyo abanyabugeni bashushanya, iyo bagiye gushushanya umuntu w’igitsina gore, bibanda ku bice bibiri cyane ari byo Amabere, n’ikibuno kinini. Kugira ikibuno kinini rero ngo ni kimwe mu bigomba kuranga umugore n’umukobwa. Abagabo benshi bikundira abagore bafite ikibuno kinini kuko ari bo baberwa no kuba abagore, abenshi ngo ateye neza nk’igisabo.
Rimwe na rimwe umugabo ashobora kutita ku isura y’umugore cyangwa umukobwa umutambutseho, ariko agacyebuka ashaka kwitegereza amabuno ye. Ibi bigaragaza neza ko ntagushidikanya hari ibyiyumviro byihariye umugabo cyangwa umusore bagira iyo barebye cyangwa bakoze ku mabuno y’umugore cyangwa umukobwa.
Alice UMWALI/Umubavu.com


text:
Abagore batwite akenshi bakunze kugira impinduka mu mubiri biturutse ku kuba imisemburo yo mu mubiri wabo iba yahinduye imikorere.
Zimwe muri izo mpinduka harimo kugira iseseme no kuruka, gucibwamo, guciragura, kunanirwa, gusinzira bya hato na hato, gutera cyane k’umutima n’ibindi.
Impinduka ku mikorere y’umubiri w’umugore utwite zigenda zibaho bitewe n’igihe inda imaze. Kugira iseseme no kuruka bitangira mu kwezi kwa mbere, bikagenda bigabanyuka mu mpera z’ukwezi kwa gatatu, rimwe na rimwe bikongera kugaruka umugore ari hafi kubyara.
Bumwe mu buryo bwo kurwanya iseseme no kuruka, ni ugutegura ifunguro rito ku mugoroba mbere yo kuryama, hanyuma ukaza kurifata mu gitondo utarava mu buriri.
Iyo umugore utwite amaze gufata iryo funguro akagerageza kubyuka yitonze, ku manywa ashobora kurya inshuro nyinshi kuko iseseme iragabanyuka bityo hagati y’amafunguro makuru umuntu afata ku munsi, ashyiramo andi yoroheje yirinda ko mu nda habamo ubusa.
Kumererwa nabi no guta umutwe biterwa no kumara umwanya munini ahagaze cyangwa bigaterwa nuko isukari iba yagabanyutse mu mubiri, umugore utwite abirwanya yirinda guhagarara umwanya munini no guhagarara ahari ikivunge cy’abantu, akirinda urugendo rurerure n’ibimunaniza kandi agafata amafunguro arimo ibinyasukari.
Kunywa cyane amazi n’umutobe w’imbuto ubyutse na mbere yo kuryama bituma umwanda ugomba gusohoka woroha, ugasohoka neza na byo bigatuma mu nda hamererwa neza.
Imyitozo ngororangingo yoroheje nayo irafasha kuko iyo myitozo ikangura amara agakora neza bigatuma umugore utwite ametrerwa neza.
Bamwe mu bagore batwite bakunze kugira ikibazo cyo kwihagarika buri kanya. Hari uwagabanya kunywa akeka ko ari uburyo bwo kubivura, ariko nyamara ibyo nta gisubizo yabibonera. Ahubwo icyo akora ni ukurushaho kunywa cyane kugira ngo bitumen urwungano rw’inkari rukora neza, bityo bigatuma atagia ikibazo cyo kurwara impyiko.
Ibindi bibazo bijya bibaho ku mugore utwite ni uguteragura k’umutima ahanini biterwa n’icyo akoze; uturimo, urugendo, ariko nyuma bigashira. Aha bisaba kwirinda kwinaniza, akaruhuka bihagije kandi akirinda gukora ingendo ndende.
Muri ibi bibazo byose byavuzwe, igihe bibayeho ku buryo budasanzwe cyangwa bikabije, uhuye nabyo icyo asabwa ni ukujya kugisha inama muganga.
Ikindi ni uko umugore utwite aba agomba kwipimisha kenshi kugira ngo imibereho ye n’iy’uwo atwite yitabweho.


text:
Abanyeshuri biga mu mwaka wa kane muri Koleji y’Uburezi muri Kaminuza y’u Rwanda, barinubira gukatwa no kudahabwa ku gihe amafaranga abafasha mu kwimenyereza umwuga.
Camille Niyonkuru, umwe mu banyeshuri bari mu mwaka wa nyuma muri Koleji y’Uburezi, yasobanuriye Izuba Rirashe ikibazo cy’amafaranga ya stage asangiye n’abandi basaga 1000 giteye.
Ngo ubusanzwe abanyeshuri biga muri iyi koleji, biga imyaka itatu bicaye ku ntebe y’ishuri, naho uwa kane bakawumara bimenyereza umwuga w’ubwarimu baba bazakora nyuma yo kurangiza kwiga.
Niyonkuru avuga ko batangiye umwaka wa stage ku wa 21 Nzeri 2015, barangiza icyo gihembwe ari na bwo umwaka w’amashuri yisumbuye warangiraga.
Mu gihe bari muri iyi stage, ubusanzwe baba bemerewe amafaranga ibihumbi 30 buri kwezi yo kubafasha mu rugendo, gukora ubushakashatsi no kubaho muri rusange.
Niyonkuru avuga ko stage ya mbere yarangiye ku wa 02 Ugushyingo ubwo umwaka w’amashuri yisumbuye wasozwaga, nta faranga na rimwe bahawe mu minsi 45 bamaze bakora.
Bamenyeshejwe ko mu gihe cy’ibiruhuko aya mafararanga batazajya bayahabwa barabyakira, n’ubwo bemeza ko ari mu burenganzira bwabo.
Niyonkuru yagize ati “Tuzi ko amafaranga ya stage baduha aba ateganyijwe ku nguzanyo tuzishyura. Mu wa kane nta hantu na hamwe duhurira na package y’ikigo, ayo mafaranga rero yateganyijwe kugira ngo ajye adufasha gukora ubushakashatsi na stage kuko iby’ikigo ntaho duhurira na byo.”
Ngo n’ubwo babyakiriye, Niyonkuru avuga ko n’ayo bemerewe batayahabwa ku gihe.
Nk’uko Niyonkuru abivuga, mu cyiciro cya kabiri cya stage cyatangiranye n’igihembwe cya mbere cy’umwaka w’amashuri yisumbuye 2016, kugeza ubu hari amezi atatu batari bahabwa.
Uku ni ko yabibwiye Ikinyamakuru Izuba rirashe: “Turishyuza amafaranga ya stage y’ukwezi kwa kane, ukwa gatanu n’ukwa gatandatu. Iyo tubajije baratubwira ngo nidutegereze, ukwezi kugashira ukundi kukaza.”
Uyu munyeshuri avuga ko mu bayobozi ntawe uba ashaka kubegera ngo abasobanurire ikibazo uko kimeze, bityo bamenye niba amafaranga bazayahabwa n’igihe bazayabonera, cyangwa se niba bakurayo amaso.
Yungamo ati “Abenshi twagiye gukorera stage mu ntara, dukeneye gutega, kurya, kwambara neza kugira ngo tujye imbere y’abana dukeye. Ariko biratugoye kuko amafaranga yakagombye kubidufashamo tutayabona.”
Ngo bamwe muri aba banyeshuri bashatse kureka gukora stage ngo batahe kubera kubura amikoro, ariko babwirwa ko nibabireka batazahabwa impamyabumenyi zabo.
Bifuza ko bakwishyurwa ibirarane by’amezi 3 babarimo bingana n’ibihumbi 90 kuri buri munyeshuri, kugira ngo babashe kwimenyereza umwuga neza, banakore ubushakashatsi.
Banasaba ubuyobozi kutabima ibisobanuro mu gihe habayeho ikibazo ngo kuko ari “abanyeshuri biteguye kumva mu gihe basobanuriwe impamvu”.
Icyo ubuyobozi bwa Koleji y’Uburezi bubivugaho…
Darius Murangwa ushinzwe Itumanaho muri Koleji y’Uburezi, avuga ko amafaranga azwi atarishyurwa aba banyeshuri ari ay’ukwezi kwa gatanu gusa.
Ngo mu yo bagomba kwishyurwa ukwezi kwa kane ntikurimo kuko abanyeshuri bo mu mashuri yisumbuye bari mu kiruhuko.
Avuga ko koko mu myaka yashize icyahoze ari KIE cyatangaga amafaranga ya stage no mu gihe cy’ikiruhuko, ariko byaje kugaragara ko ari imicungire mibi y’umutungo.
Murangwa yagize ati “Ariya mafaranga ahabwa abagiye kwimenyereza umwuga, si ayo kubatunga ahubwo ni ay’urugendo. Iyo bari muri stage, na buruse irakomeza igatangwa. Ni yo mpamvu mu kiruhuko atagitangwa.”
Akomeza avuga ko aya mafaranga yahawe inyito nyayo, akaba ari zo mpinduka nshya abanyeshuri batari bamenyera.
Murangwa yemeza ko nta statut ihari igenga amafaranga ya stage, ko ikigo cy’ishuri ari cyo cyicara kikabigena hakurikijwe ibiri ngombwa.
Na ho ku kuba abanyeshuri badahabwa ibisobanuro ku bibazo baba bafite nk’iki cy’amafaranga ya stage, Murangwa avuga ko ari ibinyoma ngo kuko bafite imbuga nyinshi bahuriraho n’ubuyobozi, nka paji za facebook n’izindi, ngo kandi barasubizwa.
Ubwo twavuganaga na Prudence Rubingisa, umuyobozi mukuru ushinzwe iby’Imari muri Kaminuza y’u Rwanda, yadusabye kumuha umwanya wo kubanza kureba uko iki kibazo giteye hanyuma tukongera kuvugana.
Kugeza ubwo iyi nkuru yatunganywaga, Rubingisa yari atarongera kuboneka ngo abashe gutanga ibisobanuro byinshi ku mafaranga ya stage yakuweho mu biruhuko, n’asigaye agatinda, ndetse n’igihe nyacyo aba banyeshuri bazahererwa amafaranga ya stage babarimo.


text:
ISOMO RYA MBERE
Isomo ryo mu ibaruwa yandikiwe Abahebureyi (Heb 13,15-17.20-21)
Bavandirnwe, 15ku bwa (Yezu) rero ntiduhweme guhereza Imana igitambo cy’ibisingizo, ni ukuvuga imvugo yamamaza izina ryayo. 16Ntimukibagirwe kugira neza no gushyira hamwe ibyo mutunze, kuko Imana ishima bene ibyo bitambo. 17Nimwumvire abayobozi banyu kandi mubashobokere, kuko ari bo bashinzwe roho zanyu kandi bakazazibazwa. Bityo bazashobora kubikorana ibyishimo, aho kubikora binuba, kuko ibyo nta kamaro byabagirira. 20Imana Nyir’amahoro, yakuye Umwami wacu Yezu mu bapfuye, Umushumba mukuru w’intama, ibigirishije amaraso y’isezerano rizahoraho iteka, 21Yo ubwayo ibahe gukora icyiza cyose gihuje n’ugushaka kwayo, kandi iturangirizemo ikiboneye mu maso yayo ku bwa Yezu Kristu, Nyaguharirwa ikuzo uko ibihe bisimburana iteka. Amen.
ZABURI (Zab 23 (22), 1-2a, 2b-3, 4, 5, 6)
Inyik/Uhoraho ni we mushumba wanjye,
Nta cyo nzabura!
Uhoraho ni we mushumba wanjye,
nta cyo nzabura!
Andagira mu rwuri rutoshye.
Anshora ku mariba y’amazi afutse,
Maze akankomeza umutima.
Anyobora inzira y’ubutungane,
abigiriye kubahiriza izina rye.
N’aho nanyura mu manga yijimye,
nta cyankura umutima kuko uba uri kumwe nanjye,
inkoni yawe y’ubushumba intera ubugabo.
Imbere yanjye uhategura ameza,
Abanzi banjye bareba,
ukansiga amavuta mu mutwe,
inkongoro yanjye ukayisendereza.
Koko ineza n’urukundo byawe biramperekeza,
mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
Abe ari ho nibera iminsi yose.
IBANGONDIRIMBO RIBANZIRIZA IVANJILI (Yh 10,27)
Alleluya Alleluya.
Nyagasani Yezu, uri Umushumba nyamushumba:
twumva ijwi ryawe tukagukurikira.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 6, 30-34)
Muri icyo gihe, intumwa zihindukiye zivuye mu butumwa bwa mbere 30ziteranira iruhande rwa Yezu, maze zimumenyesha ibyo zari zakoze byose n’ibyo zari zigishije byose. 31Nuko arazibwira ati «Nimuze ahitaruye, hadatuwe, maze muruhuke gatoya.» Koko rero abazaga n’abagendaga bari benshi, bigatuma batabona n’umwanya wo kurya. 32Nuko bajya mu bwato bambukira ahantu hadatuwe bagira ngo biherere. 33Abenshi mu bababonye bagenda barabamenya, nuko baza ku maguru baturuka mu migi yose bahirukira, ndetse barahabatanga. 34Yezu amaze kwambuka abona iyo mbaga nyamwinshi y’abantu, abagirira impuhwe kuko bari bameze nk’intama zitagira umushumba, atangira kubigisha byinshi.


text:
Shaka ikintu kirusha agaciro zahabu
Ese wigeze utora zahabu? Abantu bake cyane ni bo bayitoye. Ariko hari abantu babarirwa muri za miriyoni babonye ikintu kirusha agaciro zahabu. Icyo kintu ni ubwenge buva ku Mana, budashobora ‘kuguranwa zahabu itunganyijwe.’—Yobu 28:12, 15.
MU BURYO runaka, abigishwa ba Bibiliya b’imitima itaryarya bameze nk’umuntu ushaka zahabu. Na bo bagomba kugira umwete kandi bagakomeza gushakisha mu Byanditswe, kugira ngo babone ubwenge bw’agaciro katagereranywa. None se uburyo butatu bukoreshwa mu gushaka zahabu, butwigisha iki?
UGIRA UTYA UKAGWA KURI ZAHABU!
Tekereza urimo ugenda ku nkombe z’uruzi, maze ukabona akantu kameze nk’akabuyenge gatera ibishashi. Urunamye uragatoragura, ushimishwa n’uko usanze ari zahabu. Ni gato kurusha umutwe w’umwambi w’ikibiriti, ariko gafite agaciro kurusha diyama nziza cyane. Birumvikana ko uhise ushakisha no hafi aho ngo urebe ko nta yindi zahabu wabona.
Mu buryo nk’ubwo, hari igihe umugaragu wa Yehova yagusanze iwawe, maze muganira ku butumwa bwo muri Bibiliya butanga ibyiringiro. Ushobora kuba wibuka neza igihe wabonaga bwa mbere ukuri ko mu buryo bw’umwuka kwagereranywa na zahabu. Bishobora kuba ari igihe wabonaga bwa mbere muri Bibiliya izina ry’Imana Yehova (Zab 83:18). Cyangwa se wenda ni igihe wamenye ko ushobora kuba incuti ya Yehova (Yak 2:23). Wahise umenya ko wabonye ikintu kirusha agaciro zahabu. Ushobora no kuba warakomeje gushishikarira gushakisha indi zahabu yo mu buryo bw’umwuka.
UBONA ZAHABU NYINSHI!
Rimwe na rimwe, utubuye twa zahabu tuboneka mu migezi no mu nzuzi. Hari igihe abantu bashakisha zahabu mu musenyi, bakabona zahabu nyinshi ifite agaciro k’amafaranga abarirwa muri za miriyoni.
Igihe watangiraga kwigana Bibiliya n’Umuhamya wa Yehova, ushobora kuba warumvise umeze nk’umuntu uyungurura umusenyi urimo zahabu nyinshi. Igihe wagendaga utekereza ku mirongo itandukanye yo muri Bibiliya, warushijeho kunguka ubumenyi, bituma uba umutunzi mu buryo bw’umwuka. Uko wakomezaga gutekereza kuri izo nyigisho z’agaciro zo muri Bibiliya, wamenye uko wakwegera Yehova kandi ukaguma mu rukundo rwe, bityo ukazabona ubuzima bw’iteka.—Yak 4:8; Yuda 20, 21.
Nk’uko umuntu ashakisha zahabu mu musenyi, ushobora kuba warashakishije ubutunzi bwo mu buryo bw’umwuka ushyizeho umwete. Umaze kumenya inyigisho z’ibanze zo muri Bibiliya, wateye intambwe wiyegurira Yehova kandi urabatizwa.—Mat 28:19, 20.
KOMEZA GUSHAKISHA!
Umuntu ushakisha zahabu ashobora kubona ka zahabu gake mu mabuye. Iyo abona zahabu iri muri ayo mabuye ihagije, yiyemeza kuyacukura akayikuramo. Hari n’igihe ureba ayo mabuye ntumenye ko arimo zahabu. Kubera iki? Ni ukubera ko toni y’amabuye yitwa ko akungahaye kuri zahabu, ishobora kuvamo garama 10 gusa za zahabu. Nyamara ibyo ntibimubuza gucukura ayo mabuye.
Iyo umuntu amaze kumenya ‘inyigisho z’ibanze ku byerekeye Kristo,’ aba agomba gukomeza gushyiraho imihati (Heb 6:1, 2). Nawe ugomba gushyiraho imihati kugira ngo ugende utahura ibintu bishya n’amasomo y’ingirakamaro mu gihe wiyigisha Bibiliya. None se wakora iki ngo kwiyigisha Bibiliya bikugirire akamaro nubwo waba umaze imyaka myinshi wiga Ibyanditswe?
Komeza gushishikarira kwiga ibintu bishya. Jya usesengura ibyo wiga. Nukomeza gushyiraho imihati, uzabona mu Byanditswe ubwenge n’inama z’agaciro kenshi zituruka ku Mana (Rom 11:33). Jya ukoresha neza ibikoresho by’ubushakashatsi biboneka mu rurimi rwawe, kugira ngo urusheho kumenya Ibyanditswe. Komeza gushakira muri Bibiliya inama ukeneye n’ibisubizo by’ibibazo wibaza. Jya ubaza abandi imirongo y’Ibyanditswe n’ingingo byabafashije kandi bikabatera inkunga mu buryo bwihariye. Jya ubwira abandi ibyo wamenye igihe wiyigishaga Ijambo ry’Imana.
Icyakora intego yawe ntiyagombye kuba iyo kuzuza ubumenyi mu mutwe. Intumwa Pawulo yatuburiye ko “ubumenyi butera kwiyemera” (1 Kor 8:1). Bityo rero, ihatire gukomeza kuba umuntu wicisha bugufi kandi ufite ukwizera gukomeye. Kugira gahunda y’iby’umwuka mu muryango buri gihe no kwiyigisha Bibiliya, bizagufasha gukurikiza amahame ya Yehova kandi bigushishikarize gufasha abandi. Ikiruta byose, uzishima kubera ko wabonye ikintu kirusha agaciro zahabu.—Imig 3:13, 14.


text:
Home > Ibanga ryagufasha kuruhuka neza, mu gihe waraye udasinziriye
Ibanga ryagufasha kuruhuka neza, mu gihe waraye udasinziriye
Bitewe n’impamvu zitandukanye, nko gusohoka ukishimana n’inshuti ugakesha ijoro cyangwa se n’akazi kenshi kakubujije gusinzira, umunaniro uramukana urakuvuna cyane ku buryo uba wibaza icyagutabara ngo umunsi ukurikiyeho ukugendekere neza.
Ibanga ryagufasha gusubiza ubwonko ku murongo, ukumva umerewe neza ndetse n’umunsi wawe ntuze kukuvuna, dore riroroshye cyane kandi turihorana hafi yacu ndetse rwose ntirihenze na mba.
Ubushakashatsi bwakozwe na kaminuza ya Connecticut muri Leta Zunze Ubumwe za Amerika bwagaragaje ko kunywa amazi ari umuti ukomeye uvura umunaniro watewe no kudasinzira.
Ngo burya iyo umubiri ugize inyota ni kimwe mu bimenyetso by’ibanze ko nyirawo ananiwe, noneho rero benshi iyo baraye badasinziriye usanga iyo bari mu kazi binywera ikawa cyangwa niba ari wawundi wasohotse ugasanga arinywera inzoga nyamara ibyo ni ibituma umubiri urushaho kumagara (deshydratation) kandi n’ibiryo umuntu aba yariye ugasanga birimo umunyu mwinshi. Ibyo rero bituma umubiri urushaho kunanirwa cyane.
Inama rero mugirwa ari na wo muti ukomeye wagufasha kurwanya umunaniro waterway no kurara udasinziriye ni ukunywa amazi menshi maze umubiri ukagira amazi ahagije bikawufasha kwisubiranya ukabasha kuruhuka neza.